Petronorri emandako jarduera baimen bat baliogabe jo du auzitegiak

Petrolio findegiko jarduera arriskutsua dela gogorarazi eta Jaurlaritzak eskatutako baldintzak ez direla egiaztatu dio epaiak.


Albako dukesaren biografia

Europako aberatsenenetakoa zen Cayetana Fitz-James Stuart, 46 noblezia-tituluren jabea, 88 urte zituela hil da.

Maria del Rosario Cayetana Fitz-James Stuart y Silva, Albako Cayetana edo Albako dukesa izenaz ezaguna, 1926ko martxoaren 28an jaio zen Madrilen, Alba de Tormes noble familiaren baitan. Albako Cayetana gaur, 2014ko azaroak 20, hil da, biriketako infekzio batek eraginda.

Erresuma Batuko Jakobo II.a erregearen ondorengo, munduan noblezia-titulu gehien dituen pertsona zen, Guinness liburuaren arabera. 46 zituen: bost duketza, 18 markesgo eta 20 kondetza, bizkondetza eta kondetza-duketza. Horrez gain, 14 aldiz zen Espainiako handiki. Espainiar Estatuko 10 aberats handienen artean zegoen eta Europako aberastasun handienetakoa zuen: 1.000 milioi euroko balioa duen ondarearen jabe zen.

Amaren heriotza eta erbestea izan ziren bere haurtzaroaren ardatz. Jasotako heziketa zainduari esker, kultura handiko emakumea zen Albako dukesa, eta bost hizkuntza zekizkien.

Albako Tormes dukerria aitaren, Jacobo Fitz-Jamesen, eskutik jaso zuen, 1953an.

Hiru aldiz ezkondu zen. Luis Martinez de Irujo lehen senarrarekin eduki zituen bere sei seme-alabak: Carlos Fitz-James Stuart y Martínez de Irujo; Alfonso Martínez de Irujo y Fitz-James Stuart; Jacobo Fitz-James Stuart y Martínez de Irujo; Fernando Martínez de Irujo y Fitz-James Stuart; Cayetano Martínez de Irujo y Fitz-James Stuart; eta Eugenia Martínez de Irujo y Fitz-James Stuart. Alargun geratu eta sei urtera, 1978an, Jesus Aguirre eta Ortiz de Zarate jesuita ohiarekin ezkondu zen. Aguirre 2001ean hil zen, minbiziak jota. 2008an, Alfonso Diez Estatuko funtzionarioarekin ezkondu zen.

Espainiar folklorearen defendatzaile sutsua zen Albako dukesa, zezenketen eta flamenkoarena batez ere. Euskal Herriarekin ere harreman estua zuen, urtero Donostiako Arbaizenea jauregian igaro baititu udako oporrak.


“Bakantzak euskoz” ekimena martxan jarri du eusko monetak

Euskal Elkargoko Turismo Bulegoak eta Euskal Moneta elkarteak “Bakantzak euskoz” egitasmoa jarri dute martxan, helburu batekin: oporrak eusko moneta erabiliz igaro ahal izatea. Kanpotik datozen turistei zein oporrak etxetik hurbil pasa nahi dituzten euskal herritarrei “Eusko Opor” gutun-azalak erabiltzeko gonbita egin diete. Euskopay aplikazioaren bitartez oporretarako kontu bat ireki eta ordainketak mugikorrarekin egin ahal izango dira. Lapurdiko, Nafarroa Behereko eta Zuberoako turismo bulegoek eta Euskal Moneta elkarteak egitasmo bateratua osatu dute partekatzen dituzten helburuetan urratsak emateko.

https://bilbohiria.com/docs2/2020/Ibaizabal/200727_BakantzakEuskoz.mp3

Deskargatu hemen.


Newtonekin poteoan

DBH eta Batxilergoko ikertzaile gazteek landutako 110 proiektu zientifiko aurkeztu ditu Zientzia Azokak Bilboko Plaza Barrian. Ehunka pertsona elkartu dira, jakin-minak bultzatuta.

Lehen azoketan ez genuen kalera ateratzen gure lana, baina inportantea da zientzia poteatzen dabilen jendearen artera ekartzea, eta gazteak zientziaz hizketan jartzea askotan txistorrari edo abereei eskaintzen zaien inguru batean». Zientzia egunerokoan txertatzearen garrantzia nabarmendu du Leire Cancio Elhuyar fundazioko zuzendariak. Horregatik bultzatzen dute Zientzia Azoka urtero, eta, hain zuzen ere, horregatik eraman dute azoka Bilboko Plaza Barrira. Guztira, Euskal Herri osoko 33 ikastetxetako 1.150 ikaslek hartu dute parte ikasturte osoan egitasmoan, eta 350 zientzia eta teknologia proiektu sortu dituzte orotara. Zehazki, haietariko 110 jarri zituzten atzo plazako erakusmahaietan. DBH eta Batxilergo adineko ikerlari gazteak izan ziren nor bere proiektua azaltzen mahai bakoitzean, eta maketa, irudi eta bideoen laguntzaz eman zituzten esplikazioak postuz postu galdezka ibili zen jendeari.

Agur Newtonen legeari titulu deigarriarekin aurkeztu zuten, esaterako, Bilboko Begoñazki ikastolako ikasleek garraioaren kutsadura murrizteko proiektua. Izan ere, azaldutakoaren arabera, lebitazio magnetikoa erabiltzea da haiek proposatzen duten alternatiba. Objektu magnetiko bat polo berdinaren gainean jarriz gero, lebitatu egingo du biratzen dabilen bitartean. Eta, hain zuzen ere, substantzia toxikoak halaxe garraiatzea da haiek proposatzen dutena, PVC materialez sortutako tutu baten barruan, hegan. Agur, beraz, Newton. Maketa bat mahaian, gozokiak plater batean, eskuan ardo zuri baso bat duela gizon bat mahaian galdezka, eta asmakizunaren ñabardura guztiak azaltzen ikasleak.

Entsegua eta errorea. Entsegua eta errorea. Entsegua eta arrakasta. Ongi ikasi du Getxoko San Nikolas ikastolako Maddi Ortueta ikasleak zientziaren premisa ezagun hori aurten; izan ere, bigarren kolpean lortu du atzo Bilbon aurkeztu zuen proiektua sortzea. Energia berriztagarri bat sortzea izan zen lehen asmoa, baina bidea zaildu, eta, azkenean, umeentzako orgatxoen segurtasuna hobetzeko sistema bat aurkeztu zuten atzo azokan. «Energiaren egitasmoa gaizki atera zenean, pentsatu genuen: 'Zer beste gauza gustatu ahal zaigu?'. Bada, bizitza bat salbatzea! Ohartu ginen ume txikiek garezurra oraindik garatu gabe daukatela, eta eroriz gero min handiagoa hartu dezaketela».

Ortuetak emandako datuen arabera, urtean 64.773 ume erortzen dira orgatxoetatik, eta datu hori konpontzeko sortu dute KIES izeneko dispositiboa. Inklinazio sentsore bat du asmatu duten gailuak, eta, orga maldan behera joango balitz, edo behar baino okerrago balego, zarata baten eta argi batzuen bidez emango luke abisua, eta hala, zaildu egingo luke istripua. Galga automatiko batzuk txertatzeko ideia ere badute buruan, baina maketa baino ez dute oraingoz; edonola ere, proiektua martxan jartzea da taldekideen amets nagusia. «Asko ari naiz gozatzen ni honekin. Teknologia pila bat gustatzen zait».

Antzera dabiltza Bilboko La Salle eskolako Elisabeth Tombelle, Sara Creo, Nerea Alvarez eta Terese Tombelle ere. Gurpil aulkian dabiltzanei biderik errazena topatzen lagunduko dien sakelako telefonorako aplikazio bat diseinatu dute haiek, eta ongi pentsatua dute dena. Gurpil aulkian dabilen jendearekin batera osatu dute proiektua, eta oso erabilgarri izango litzaiekeela esan diete guztiek. Dena dute prest, baina sosak falta orain. Eli Tombelle: «Guk, aplikazio honekin, jendea lagundu nahi dugu».

Estereotipoak apurtzea

Buelta labur bat mahaiz mahai, eta zalantzarako tarterik ez: erabat uztartuta doaz zientzia eta sorkuntza. Orotariko asmakizunak egin dituzte ikasleek: zistitisa detektatzeko komuneko paper berezia, objektuak ez galtzeko eskumuturrekoa, konpostatze prozesuari buruzko ikerketa, kobazuloetan gehiegizko hotzak hiltzen dituen hartz arre kumeak salbatzeko sistema, inoiz hatzetan sentikortasuna galduz gero kafesnearen tenperatura kalkulatu ahal izateko sistema, moto gidarien istripuak saihesteko orkatila babesa, errotuladoreen koloretako hondakinekin sortutako artilez brodatutako arropak...

Emaitza bezain garrantzitsua izan da prozesua, ordea. Eskola inguruko ikerketa taldeekin eta enpresekin harremanetan izan dira ikasleak proiektu horietako asko sortzeko, eta hartu-eman horren garrantzia azpimarratu zuen atzo Elhuyar fundazioko zuzendariak. Cancio: «Elkar ezagutze hori da aberasgarriena. Eta, halakoetan, ikasleek ezagutzen dute kimikari bat, eta ikusten dute emakume gazte bat dela, eta badoaz rol estereotipatuak apurtuz. Eta hori ere inportantea da».


Elkartasun printzak Ruandara

Behar Bidasoako Urolako ordezkariak, atzo, Eneko Etxeberria alkateari ebanozko irudia ematen, eta Ruandan ateratako argazkiarekin (Argazkilaria: Nerea Uranga)

Ebanoz egindako irudi baten bidez, Azpeitiak emandako laguntza eskertu dute Ruandako Kabuga lurraldeko biztanleek. Behar Bidasoa gobernuz kanpoko erakundeak, Azpeitiko eta Zumaiako udalek emandako laguntzarekin, zortzi etxe txiki eraikiko ditu bertan.

Behar Bidasoa erakundea orain dela 30 urte hasi zen Ruandako Kabuga lurraldean lanean, Jose Ramon Amunarriz misiolari irundarraren bitartez. Ordutik hainbat ekimen bideratu eta egin dute han: zubiak, umezurtztegia, eskola, tailerrak, emakumeen kooperatibak eta etxeak, besteak beste.

Duela hiruzpalau urte, Urola Kostako hainbat boluntario hasi zen Behar Bidasoa erakundeari laguntzen. Tartean, Iñaki Lizaso eta Maite Aizpuru azpeitiarrak, eta Juan Mari Etxeberria beizamarra.

Azken hiru-lau urte hauetan Azkoititik, Azpeititik eta Zumaiatik Afrikako herrialde horretarako laguntza jaso dute, eta diru horrekin 24 etxebizitza eraiki dituzte han. «Azken urteotan bertako gobernuak herritarrek bizitzeko zituzten txabolak edo etxetxoak suntsitu ditu, itxura txarra ematen zutela argudiatuta. 200.000 etxetxo suntsitu dituzte. Ondorioz, hainbat biztanle kale gorrian dago», azaldu du Behar Bidasoako Urolako arduradun Iñaki Lizasok.

Emakumeekin ere lanean ari dira Ruandan, askoren egoera «larria» delako. «Orain dela urte batzuk egindako genozidioaren ondorioz, hainbat emakume seme-alabekin bakarrik daude, eta beste askok senarrak kartzelan dituzte». Horrez gain, hiesarena ere arazo larria da Ruandan. «Emakume asko euren familia aurrera ateratzeko baldintza txarretan daude, eta guk etxe duin bat edukitzeko aukera eman nahi diegu».

Azkoitia, Azpeitia, eta Zumaiako udalek emandako laguntzari esker 24 etxetxo egin dituzte Ruandan, eta zortzi gehiago eraikitzeko asmoa dute. «Bihotz-bihotzez eskertzen dute guk hemendik emandako laguntza, eta hemengo gutxik han asko egiten du», adierazi du Lizasok.

Miseria larria

Ruandak ez duela aberastasunik diote Behar Bidasoakoek. «Ruanda Congoko minetatik lapurtutakoa ateratzeko erabiltzen dute». Hango egoera bertatik bertara ezagutzeko aukera ere izan dute Urola Kostako boluntarioek. Juan Mari Etxeberria orain dela hamar urte izan zen Ruandan. Han «miseria eta herritarren egoera larria» ikusi zuela dio. «Genozidioaren arrastoak nabarmenak ziren». Lizaso, berriz, urtebete eskas joan zen Kabuga ezagutzera, eta martxan dituzten ekimenak gertutik ikustera.

Eman baino, itzultzea da hara diru-laguntza bideratzea; hala diote Behar Bidasoakoek eta Azpeitiko alkate Eneko Etxeberriak. «Badakigu gaur egun hemen dagoen egoerarekin ez dela erraza laguntzea, baina haiei dagokiona berriro itzultzeak merezi du. Eta jarrai dezagun ahal dugun neurrian laguntzen», dio Lizasok.

Azpeitiko Udalak «solidario» izaten segitzeko asmoa du, Eneko Etxeberria alkatearen esanetan. Eta, horregatik, aurtengo udal aurrekontuaren %0,7 Behar Bidasoak egiten dituen antzeko ekimenak laguntzera bideratu dute. Alkateak Behar Bidasoako boluntarioei egiten duten lana eskertu die. «Egiten duzuen lanagatik eta moduagatik, eskerrak. Guretzat zuen lana eredugarria da».

Ebanoz egindako irudiaz gainera, Ruandan eraikitako etxe baten aurrean ateratako argazkia ere bidali dute Azpeitiko Udalera, laguntzaren emaitzaren erakusgarri.


PPk kargu hartu dio Andrea Fabrari, 'izandako jarreragatik'

Alfonso Alonsoren hitzetan, Fabraren jarrera "erabat ezegokia izan zen", eta "kalte egin zion" Kongresuaren duintasunari.

Madrilgo PPk Andrea Fabra diputatuari kargu hartu dio, idatziz, Mariano Rajoy langabeei zuzendutako murrizketak azaltzen ari zela "izorra daitezela" oihukatzeagatik.

Kongresuan egindako agerraldian, Alonsok esan du PPk idatziz kargu hartu diola izandako jarreragatik. "Fabraren jarrera erabat ezegokia izan zen, eta kalte egin zion Kongresuaren duintasunari ", gaineratu du.

Alonsok azpimarratu du aurrekaririk ez dagoela eta ez diotela Fabrari isunik ezarriko. "Kargu hartzearekin nahikoa izango du Fabrak", adierazi du.

"Ez zaio erraz egingo, baina jarrera hauek zuzentzea gure ardura da. Ez da berriro gertatuko PPko kideen artean", bukatu du.

“Ez dut uste berarentzat erraza izango denik, baina horrelako portaerak zuzentzea da gure beharra, eta ziur nago PPren barruan horrelakorik ez dela berriz ere gertatuko”, errepikatu du Alonsok. Parlamentari guztiak adin-nagusiak direla eta beren erabaki hartu behar dituztenaren argumentuarekin, ez du argitu Fabrak barkamena publikoki eskatuko duen edo ez.

Bere ustez, kasu horretan PSOEk izan duen jarrera “inkisitoriala” izan da, hilabetez egon baita Fabraren dimisioa eskatzen. Mariano Rajoyk langabetuentzako prestazioak ezabatuko zituela esaten ari zen bitartean, alderdi popularreko diputatuak “que se jodan” adierazpena egin zuen, baina esaldi hori sozialisten aurka zuzenduta zegoela ziurtatu zuen.

Posadak ere ohartarazi du

Beste alde batetik, Jesus Posada Kongresuko presidenteak PPko diputatua bere bulegora deitu duela jakinarazi du. Bertan, aurreko asteko plenoan izandako “portaera guztiz desegokiarengatik” ahoz ohartarazi du, eta Fabrak barkamena eskatzen duen idazki bat eman dio.

“Espero dut Kamararen ohorea mintzen duten horrelako jarrerak berriz ere ez gertatzea” esan du Posadak


XXVIII. Xabier Sagarzazu txapelketa larunbatean

Xabier Sagarzazu txapelketa jokatuko dute larunbatean hemetzortzigarren urtez. Saioak 15:00etan hasiko dira eta finala 18:00etan izango da. Floreaga ikastetxeko guraso elkarteak antolatutako txapelketa da, eta hamabi urteko neska-mutilak izango dira protagonista. Partida guztiak Floreagan jokatuko dituzte.

Honakoa da partiden ordutegia:


"Herritarren patriketarako aukera ona" dela dio Espainiako Industria ministroak

"Ez da gehiegikeria hau esatea: auto elektrikoa gaur jaio da Europan". Hala esan du gaur Donostian Miguel Sebastian Espainiako Gobernuko Industria ministroak, leihakortasunari buruzko Europako goi bileran. Auto mota hori Europa Batasuneko presidentzia Espainiak daukan garaian sortu dela azpimarratu du.

"Garai zail hauetan, Europako industriarentzat egun ona da. Etorkizuneko apustuak egin behar dira, eta auto elektrikoarena halakoa da", Sebastianen arabera. "Herritarren patriketarako aukera ona" da auto hori, eta ingurumenarentzat ere halakoa dela uste du Espainiako Industria ministroak.

Gaur bukatuko dute leihakortasunari buruzko goi bilera. Industria eta Berrikuntza ministerioetako 400 bat ordezkari daude Kursaalean asteburutik; haien artean, Belgika, Alemania, Hungaria, Irlanda, Letonia, Luxemburgo, Polonia, Portugal, Norvegia eta Espainiako ministroak.


Bera Berak derbia irabazi dio Zuazori (23-19)

ESKUBALOIA. Iragarpenak bete ziren atzo Bidebieta kiroldegian, Super Amara Bera Beraren eta Zubileta Evolution Zuazoren arteko derbian, eta Donostiako taldearentzat izan zen garaipena: 23-19. Espainiako Ohorezko Mailako lehen jardunaldia zen. Beraz, Bera Berak ondo ekin dio ligari. Zuazo, aldiz, galduz hasi da, baina barakaldarrek itxura oso ona eman zuten atzo, nor baino nor gehiago aritu baitziren norgehiagoka osoan, nahiz eta aurkaria koska bat gorago egon. Manuela Pizzo nabarmendu zen Bera Beran, sei gol sartuta. Zuazon, berriz, Alba Sanchez izan zen onena, bost gol sartuta.


Trafikoan aldaketak apirilaren 21ean egingo dira

ostegun Santu egunean, apirilaren 21ean, egingo ditu Udalak aldaketak Hernaniko Trafikoan. Egingo diren aldeketen artean, adierazi du, orain arte Montevideo kaleko aldaketari buruz esandakoa ez dela zuzena izan. Datorren ostegunetik aurrera, Montevideo kalea zentzu bakarrekoa izango da, Sagastialdetik Karmelo Labakako errotondara.

Azken asteetako obrengatik, barkamena

Azken asteetan Hernanin egokitzapen lanak egiten ari dira, trafikoan aldaketak gauzatu ahal izateko. Udalak, Kronikara bidalitako prentsa oharrean barkamena eskatu die herritarrei obrek azken aste hauetan eragin dituzten eragozpenengatik: «trafiko aldaketaren obrak, bariantea zabaltzeko lanak, tuberiak aldatzeko lanak... egin beharreko lanak pilatu egin zaizkigu azken egunotan eta herri barruan mugitzea zailagoa izan da. Hortaz, eragozpenengatik barkamena eskatu eta erakutsitako pazientzia eskertu nahi diegu herritarrei». Adierazi dutenez, egun gutxiren barruan lanak bukatuta eta aldaketak martxan egongo dira. Eta espero dute herritarrak aldaketatera ondo egokitzea eta onurak nabaritzen hastea.

Mugikortasun Planak bi puntu erabakigarri ditu

Hernaniko Mugikortasun Planak bi puntu edo gune garrantzitsu ditu. Batetik, Txantxillako errotonda berria, dagoeneko bukatua dagoena. Bestetik, `Papelera del Norte´ inguruan, trenbidearen azpitik eraikitzea aurreikusten den errepide berria. Udalak azaldu duenez, nahiz eta bat egina ez egon, Txantxillako errotonda irekitzeak, eta aldemenean egingo den bide berriak, aldeketen helburuen %80tik gora ahalbidetuko du.

Nafarroa, Izpizua eta Biterin, aparkaleku berriak

Aldaketekin batera, Nafarroa, Izpizua eta Biteri kaleetan aparkaleku berriak egokituko dituztela azaldu dute. Izpizuan gune urdina izango da; eta Nafarroa eta Biterin berriz, gune gorria izango da.


Urtasun Luxenburgon

Euskaltelek ber taldeko gizon azkarrenak eramango ditu Luxenburgoko Tourrera, tartean Giroko erorikotik guztiz osatua dagoen Pablo Urtasun. 4,7 km-ko aurretiako etaparekin hasiko da Luxenburgoko Tourra.


Diligentziak, Lopezek boza eman zuenean izandako istiluak argitzeko

Patxi Lopezek boza eman zuenean presoen aldeko pankartak zeramatzan lagun talde baten aurka salaketa jarri zuen Manos Limpias sindikatuak.

EAEko Justizia Auzitegi Nagusiko Fiskaltzak diligentziak ireki ditu Patxi Lopezek eta bere emazteak EAEko Legebiltzarrerako hauteskunde-egunean botoa eman zutenean istiluak eragin zituztenen aurka.

Manos Limpias sindikatuak salaketa jarri zuen gertaera "Estatuko erakundeen eta botere banaketaren aurkako delitua" zelakoan.

Sindikatuak ohar batean jakinarazi duenez, EAEko Justizia Auzitegi Nagusiko Fiskaltzak diligentziak irekitzea erabaki du eta hauteskunde delitua gehitu du.

Istiluak Bilboko Iruarteta hauteslekuan gertatu ziren. Patxi Lopez eta bere emaztea bozkatzera joan ziren, bertan zain zegoen talde batek "Preso eta iheslariak etxera" zioten pankartak atera zituen, eta PSE-EEren hautagaiaren segurtasun taldeko kideekin tentsio uneak egon ziren.


Txepetxa gazte asanblada sortu berri da

Zizurkil goiko Andramari jaietako herri kirol erronkak jarri zuen abiapuntua; herriaren goiko eta beheko auzoetako gazteak bildu, eta Txepetxa gazte asanblada sortu dute.

Hogeita hamar gazte inguruk parte hartzen du Txepetxa gazte asanbladan. Aratz Alkorta, Andoni Usandizaga eta Irati Irurzun asanbladako kide dira: “Andramari jaietan egindako kirol lehiaren harira, herriko gazteen arteko harremana sendotu egin zen. Horrez gain, Udal berria martxan jarri zenean, gaztedia batzordea sortzea erabaki zuten, baina deialdiek ez zuten nahi adinako arrakastarik izan. Zenbait lagun bildu, eta gauzak beste modu batera bideratzen hasteko ideia sortu zitzaigun; gazte asanblada egitea egokia zela iruditu, eta lehen deialdia egin genuen. Abendu hasieran afari-merienda bat egin genuen eta horixe izan zen gazte asanbladaren abiapuntua”, azaldu du Aratz Alkortak.

Hamasei eta hogeita bost urte arteko gazteak biltzen dira Txepetxa gazte asanbladan. “Pello Mari Otañoren bertso sorta baten omenez jarri genion izen hori. Lehen bilera egin genuenean, hainbat izen aipatu genuen. Tartean, duela urte batzuk desagertutako Kostata gazte asanblada gogoan izateko aukera ere ibili genuen ahotan. Azkenean, zenbait aukera batu, eta zozketa bidez erabaki genuen Txepetxa izena jartzea”, azaldu du Andoni Usandizagak. Astearte arratsaldetan biltzen dira Zizurkil goiko Zentroan: “Bilera irekiak dira eta bertan egon nahi duen guztiak du parte hartzeko aukera. Gonbitea luzatu nahi diegu gazte zizurkildar guztiei”.

Ekintza ugari abian

Ekintza ezberdinak antolatu dituzte dagoeneko. Iazko urtea amaitu baino lehen, berehala hasi ziren ekintza ezberdinak antolatzen. Gabonetako kantu errondan gazteen parte hartzea bultzatzeaz gain, etxez etxe abesteko bertso berriak ere prestatu zituzten. “Horrez gain, Euskal Selekzioaren partida ikustera joateko sarrerak izan genituen salgai eta autobusak antolatzea ere gure lana izan zen, Villabonako Onddo asanbladako kideekin elkarlanean”, gaineratu du Aratzek.

Ostiral gauero Zizurkil goiko Zentroan egiten den mus txapelketaren ardura ere hartu du gazte taldeak: “Urte luzetako tradizioa du txapelketak eta duela hilabete batzuk kili-kolo geratu zen. Ohitura hori gal ez zedin, guk hartu genuen antolatzeko ardura eta horretan ari gara”.

Gazte eguna, martxoaren 24an

Gazte eguna antolatzea izan da hilabeteotako zereginik garrantzitsuena: “Oso garbi genuen herriko jaietatik kanpora, gazteei eskainitako egun osoko jai handia antolatu nahi genuela eta horretan ari gara buru-belarri. Martxoaren 24an egingo dugu, Zizurkil goian eta egun osoko egitaraua osatu dugu”, azaldu du Aratz Alkortak. Inguruko herrietako gazteak deitu nahi dituzte Gazte Egunean parte hartzera: “Zizurkil goian egingo dira ekintza guztiak eta jendea hona etortzera gonbidatu nahi dugu. Festan parte hartuz, ondo pasa dezatela”.

Egitaraua

Zizurkilgo I. Gazte Eguna

Martxoak 24 , larunbata

11:30, Herriko gazteen arteko kirol erakustaldia. Ondoren, Txepetxa gazte asanbladaren aurkezpena eta azken asteotan saldutako errifen zozketa.

14:00, Gazte bazkaria.

Ondoren, jolasak.

18:30, Bertso poteoa.

19:30-21:00, Gugaz taldearen emanaldia.

23:00, Kontzertuak Gugaz eta Ingo al deu? taldeekin.

Oharrak:

Eguraldi txarra egiten badu, Zimiterioan egingo dira ekitaldiak, gainerantzean, plazan.

Gazte bazkariko tiketak salgai: Iriarten, Egarrin eta Zentroan martxoaren 18ra arte.


Urriaren 17, Pobreziaren Aurkako Nazioarteko Eguna


Irkus Roblesen eta Gonzalo Etxebarriaren margoak daude ikusgai kultura etxean

Guztira 80 bat margo daude ikusgai, hilaren 16a arte.

Irkus Robles eta Gonzalo Etxebarria artistek egindako hainbat margo daude ikusgai kultura etxean. Iparraldea Oñatin egitasmoaren barruan antolatu dute erakusketa hau.

Erakusketa zabalik egongo da irailaren 16a arte ordutegi honetan: 18:30etik 20:30era.


Hegorik gabeko txorien txioak

Loiu Txori Bikers elkartea

Sei urteko bizitza dauka Loiu Txoribikers motozaleen elkarteak. Udaleko kide biren artean jarri zuten martxan, gaur egungo alkatea den Josu Andoni Begoña eta Haziendako zinegotzi ohia Gerardo Izquierdok. Motozaleen taldeak sei urte daramatza topaketak antolatzen urtero eta herriko hainbat ekitalditan parte hartuz, kilometroz kilometro.

Loiuko txori batzuek beste modu batera egiten dute txio eta hegan. Herriko antzinako farmazia, Txakur-Txorin dagoena, Loiu TxoriBikers elkarte motozalearen topagunea da gaur egun, haraneko bakarra. Bertan elkartzen dira Txoribikers motozaleak euren zaletasunaz gozatzeko. Taldea 2012an sortu zen, gaur egungo alkatea den Josu Andoni Begoña eta Gerardo Izquierdo Hazienda zinegotzi ohiaren eskutik. “Garai hartan Kultura sailean nengoen, eta Gerardorekin batera bestelako udal elkartea sortzea proposatu genuen”, adierazi du alkateak. Hiru urte eman zituen Udal elkarte bezala, eta laugarren urtetik aurrera Udaletik aldendu zen, Txoribikers izenaz eta lokal propioarekin.

Duela bederatzi urte, gaur egun herriko alkatea den Josu Andoni Begoñak motorra erosi zuen eta zaletasun hau haraneko bestelako pertsonekin konpartitu nahi izan zuen. Hori dela eta, Gerardo Izquierdorekin elkarlanean hasi zen. “Elkartea sortzean, ekitaldi publikoak egitera konprometitu ginen. Horregatik, auto klasikoen topaketa eta putxerak bezalako ekitaldiak antolatzen hasi ginen, Udalarekin batera hasiera batean”, azaldu du Gerardok. Gaur egun, udal elkartea izan ez arren, Loiuko Udalaren dirulaguntzak jasotzen ditu ekitaldiak antolatzeko. “Bizkaiko moto elkarte bakarra gara logotipoan herriaren izena daramana, eta irteerak egiten ditugunean Loiuztarrak edo Txoriak deitzen gaituzte”, aipatu du Gerardok.

30 urtetik 72 urte bitarteko gizon eta emakumeak daude bertan (gehienak gizonezkoak). “72 urtekoa sekulakoa da, hoberen gidatzen duena, ezbairik gabe”, azaldu dute elkartekoek. Askotariko motorrak ikus daitezke bertan: customak, nakedak, kirol-estilokoak, trail, scooterrak... “Gehienak loiuztarrak gara, edo Loiurekin lotura daukagu”, adierazi du Gerardok. Sondikako eta inguruetako kideak ere badaude: Elotxelerri, Leioa, Astrabudua… astebururo ibilaldiak egiten dituzte haranean eta haranetik kanpo. “Loiu Txoribikers elkarteak 20 kide dauzka, baina Loiun 200 pertsona inguru dabiltza motorrean”, adierazi du Izquierdok.

Elkarte bezala, herriko ekitaldi askotan parte hartzen dute antolakuntza lanetan: errepide mozketetan, segurtasuna bermatzen… eta haraneko bestelako elkarteekin parte-hartze aktiboa dute. “Sondikako jaietan motozaleen topaketa egin ohi da urtero. Bizkaiko Motozaleen Elkarteko programatik kanpo dagoenez, antolatzaileak gurekin jarri ohi dira harremanetan, eta bertara hurbiltzen gara, ahal dugun heinean laguntzeko”, azaldu dute.

Apirilaren 22an Bizkaiko moto elkarte guztien arteko topaketa egin zen Loiun eta 15-20 elkartetako ehunka lagun hurbildu ziren. Egun hau urteko bereziena da Txori Bikersekoentzat. “Urte osoa ematen dugu ekitaldia prestatzen, eta eguraldiaren mehatxuak benetan beldurtzen gaitu, horren arabera 300 pertsona etorri beharrean 150 etorri daitezkelako”, adierazi du Josebak. “Ezkontza prestatzea bezalakoa da: Udal baimenak, aseguruak, Ogasunean eta Gizarte Segurantzan paper mordoa eskatu eta dirutza ordaindu behar da”. Horrez gain, eguraldi ona egiten badu 300 pertsonari eman behar zaie jaten, eta herriko ostalaritza enpresa guztiekin koordinazio lanetan dihardute. “Eskerrak herriko tabernek eta jatetxe guztiek ondo baino hobeto tratatzen gaituztela, eta ez bakarrik Loiukoak; Laukiz eta Larrabasterrako hainbat ostalarik ere laguntzen gaituzte urtero, motorzaletasunaren eragina zelakoa den dakitelako”.

Estereotipoak, bizirik

“Denetarik dago errepidean, Loiun gutxienez ezagutzen gaituzte eta herriarekin elkarlanean gabiltzala badakite”, adierazi du Joseba Arberasek. “Duela urte batzuk, motozaleak tatuajez beteriko herriko zoroak zirela uste zuen jendeak, eta oraindik badago horrela pentsatzen duenik ere”, jarraitu du. “Agian horrexegatik batzuek ez dituzte motozaleak begi onez ikusten”. Herri bateko tabernara larruzko jakaz eta motorrekin ezer hartzera doazen bakoitzean, jende asko euren bidetik alde egiten dutela esaten dute motozaleek. “Abokatuak, informatikoak, teknikoak, saltzaileak… denetarik dago gure taldean. Jende arrunta gara”, azaldu du Gerardok. “Eta guztiok biltzen gaituena motorrarekiko pasioa da”.

Segurtasuna funtsezko elementua da errepidean, eta moto elkarteko kideek diote askotan moto-gidariak ez direla kontuan hartzen errepidean. “Motorrek ez dute inolako garrantzirik, antza. Moto-gidari bat errepidean bakarrik doanean ez zaio errespetatzen, baina zortzi motozale ileran doazenean, egoera aldatu egiten da”. Kontzientziadun taldea da Loiukoa eta alboko langen kontrako jarreradunak dira: “Kide bakoitzak alboko langen aurkako partxea dauka larruzko jakan. Pibote baten aurkako 50 km orduko istripu batek moto-gidaria erdibitu dezake, eta hori onarrezina da”, kexatu da Joseba.

Asteburuetako topaketak Whatsappen bitartez antolatzen dituzte. Horretarako talde bi dituzte: bata, elkarteko kideena soilik, eta bestea, egun jakinetan motorrarekin buelta bat eman nahi duten motozaleena. Errepidean eurekin batera bidaiatu nahi duten motozaleek jakin behar dute edozein motozale talde bezala, araudi eta kode batzuk kontuan hartu behar dituztela: taldeak bide burua du (kasu honetan Gerardo), eta gainontzeko gidariak bere atzetik joan behar dute, S formazioan (bidetik atera gabe eta lerroan, bat eskuinaldean eta hurrengoa, ezkerraldean). Ezustekorik izatekotan, balaztatze distantzia normala baino handiagoa baita. “Ordena eta kontrola ezinbestekoa da errepidean, eta zirkulazio kodea beti errespetatu behar da”.

Motor hotsek Alcañizera (Aragoi) daramatzate loiuztarrak urtero, MotoGPko lasterketak ikustera. Aurtengo edizioa irailaren 22tik 24ra egingo da, eta beti bezala, asmoa ostiral goizean abiatu eta igandean bueltatzea da. Zirkuitutik 30 kilometrora dagoen hoteletan igarotzen dituzte gauak, eta lasterketez gain motorraren kulturak sorturiko soinuaz (eta ez zarataz) gozatzea dute helburu. Guztira 1.200 km egiten dituzte joan-etorrietan, errepide nazionaletik, noski.

Elkarteko kidea izateko denbora eta kilometro kontua da. “Edonor sartu daiteke gure taldean, baina horrek ez du berehala taldekidea bihurtuko; elkartekoekin pare bat urteko errodajea eskatzen dugu, eta gure bilera zein ekitaldietan parte hartzen konprometitzea. Azken batean, errepidea elkarbanatzen duten adiskideak egitea da talde honen helburu nagusienetarikoa”.


Planeta hemen hasten delako, zuhaitzak landatu!

Bukatu berri da 2021eko U-30 Aldaketaldia izeneko egitasmoa, Larreko Mahaia deiturikoak sustatu duena, bizi dugun larrialdi ekologikoaren aurrean gizartea esnarazteko asmoz. Txikitik handira, guretik mundu mailara joateko, eta denok, kontzientzia hartuta, zulora garamatzan sistema aldatzen hasteko. Planeta hemen hasten delako lelopean makina bat jarduera egin dira Gipuzkoa eta Bizkaiko hainbat herritan. Haritzalderen ekarpenik handiena zuhaitzak landatzea izan da. Bertako zuhaitzen hiru landaketa herrikoi antolatu ditugu tokian tokiko elkarteekin batera.

Izena ematen dion datan, urtarrilaren 30ean, gizarte mugimendu ugarik bat eginez manifestazioa egin genuen Donostian, eta lelo zein aldarrikapenak askotarikoak izan ziren: Metroari stop, Errausketarik ez, Belartza 2 gelditu, Olatu faktoriari ez, Antondegi berdea, Artifizializazio gehiagorik ez… Gehien entzun zena, ordea, hauxe izan zen: Aldatu sistema, ez klima. Donostiako Udala eta gainontzeko erakunde publikoek klima krisialdiaz dihardute, baina marketing berdea besterik ez dirudi. Noizko benetako aldaketa?

Donostiak 10.000 zuhaitz landatu berri ditu

Udalak Larrialdi Klimatikoa aitortu du erakunde mailako adierazpen ofiziala plazaratuz. Txalotzen dugu, aitorpena lehen urratsa delako, baina hitz politetan eta ongi apaindutako diskurtso hutsean gelditzeko arriskua du. Politikak eta lehentasunak aldatzeko aukera paregabea da, beharbada azkena, eta momentuz ezer gutxi aldatzeko asmoa dagoela iruditzen zaigu. Aldaketaren beharra ia denok ikusten dugu, aldatzeko prest gutxi batzuk daude, eta aldaketa gidatzeko ez dago inor.

Donostiako Udalak orain arte gauza bat saldu du, hiri berdea eta iraunkorra, eta kontrakoa egin ohi du iraganari eutsiz. Plan Orokorraren berrikuspenari helduko dion honetan aldaketarako aukera paregabea du. Bitartean, hobe luke ingurune naturalaren suntsiketa eta artifizializazioa suposatzen dituzten proiektu eta egitasmoak baztertzea, eta gelditzen diren gune berdeei eustea, Plan Orokor berrian blindatuz. Hor daude oraindik fisikoki landa eremua diren Belartza Goikoan eraiki nahi duten industria merkataritza gunea eta Antondegiko olatu faktoria. Erokeriak, oraindik gehiago dira aipaturiko ingurumarian, baina udala hor dabil buru-belarri interes pribatuak denona den interes publikoaren gainetik jarriz.

Klima aldaketaren aurka eta ondorioen aurrean zuhaitzak ditugu lagun, eta horien alde egin behar dugu, gure osasun fisikoak zein burukoak, besteak beste, eskertuko dutelako. Hortaz, udalak negu honetan 10.000 zuhaitz landatu behar zituela jakin genuenean ikaragarri poztu ginen. Goraipatzeko ekintza txalogarria da, ezbairik gabe. Horregatik, hain zuzen ere, ulertezina zaigu landare txikiak jarri bitartean tamaina handiko zuhaitzak eta basotxoak txikitzen jarraitzea. Kontraesan hutsa. Hor dago arazoa!

Lasarte-Oriak ezaguna den marka baten denda Donostiako mugan kokatzeko bigarrenaren onespena behar zuen, handik eraikiko baita lotura. Horrek Añorgako baso eremu baten suntsiketa ekarriko du, eta Belartza 2 eginez gero zuhaitz andana suntsituko lirateke. Martuteneko 27 Industrialdeko errepide berriak ere haritz ederrak botako ditu, eta Antondegiko mendiko olatuak tsunamia eragingo lukete landaredia desagerraraziz. Zoritxarrez, orain arteko politikarekin babesturiko basoa ere arriskupean dago, Lourdes Txikin ikusi zen legez. Horregatik guztiagatik, zuhaitz gehiago bai, baina daudenei eutsiz.

Loiolako Erribera eta Txomiñenea

Aldaketaldiari urtarrilaren 24an eman genion hasiera Loiolako Erriberan, Erribertxo Kultur Elkartearen laguntzaz ibai ertzeko pasealekuan. Duela urte batzuk ibai saihetseko basoa berreskuratzen hasi ginen, landaketa herrikoiak tarteko, eta poliki-poliki badoa. Txomiñenean Ibai parkea amestu genuen, eta ibar basoa bertan. Tamalez, proiektuaren berri etxegileen proiektutik heldu zitzaigun oso zuhaitz gutxirekin. Lanberri auzo elkarteari ere inork ez zien galdetu. Berehala bat egin zuten gure landaketa proposamenarekin, eta otsailaren 7an egin genuen. Arrakastatsuak izan ziren, beste 150 zuhaitz landatu genituen beste hainbeste boluntariorekin. Izen ematea ireki gutxira bete zen zerrenda. Ia 200 lagun gelditu dira itxarote zerrendan, baina lasai, laster gehiago!

Altzon ere izan ginen. Bitartekari lanak egin genituen udalarekin eta Lurgaia Fundazioarekin. Horri esker lankidetza hitzarmena sinatu dute hango baso lurrak bertako basoa izan daitezen. Horixe da Lurgaia Fundazioaren xedea, lurrak erostea edo hitzarmenen bidez ekizaintzan hartzea bertako basoa berreskuratzeko eta kontserbatzeko helburua. Bizkaian hasi ziren baina orain Gipuzkoan ere badaude. Haritzalde Fundazioan sartu da, baina gure bazkide eta lagun ugari ere ari dira Lurgaiako kide egiten [www.lurgaia.org]. Eta zu, animatuko al zara?


Etxebizitza eta fracking legeak defendatuko ditu Eusko Jaurlaritzak

Exekutibo zentralak aurkez ditzakeen helegiteen aurrean, bi legeetako edukia “goitik behera” defendatuko dutela adierazi du Josu Erkoreka Eusko Jaurlaritzako bozeramaileak.

Exekutibo zentralak aurkez ditzakeen helegiteen aurrean, etxebizitza eta frackingaren aurkako legeen edukia “goitik behera” defendatuko dutela esan du gaur Josu Erkoreka Eusko Jaurlaritzako bozeramaileak, “negoziaziorako tarterik” ez dutelako; izan ere, ez dira Gasteizko Gobernuaren ekimen propioak.

Mariano Rajoyren Exekutiboak bi araudien aurkako Konstituzio-kontrakotasun errekurtsoak aurkez ditzakeela baieztatu du bozeramaileak, Gobernu Kontseiluaren ondoren egindako agerraldian.

Erkorekak azaldu duenez, errekurtsoak aurkeztu baino lehen egin ohi den bezala, aldebiko lankidetza batzordea biltzea eskatu du Gobernu zentralak.

Helegitea saihesteko sei hilabeteko epea ematen die batzordeak bi gobernuei. Eusko Jaurlaritza bilera horietara joango da, “beste aukerarik ez duelako”.

Bi legeak Jaurlaritzaren ekimenak ez direla gogorarazi du Erkorekak. Horregatik, nahiz eta batzordera joan, Eusko Jaurlaritzak “negoziatzeko gaitasunik” ez duela ohartarazi du bozeramaileak. Hala ere, “onartutako testua osorik eta irmo defendatzera” mugatuko direla erantsi du.

Era berean, jarrera azaltzeko eskatu dio Erkorekak PPri; izan ere, frackingaren aukako legeari babesa eman zion Legebiltzarrean eta orain Mariano Rajoyren Gobernuak helegitea aurkeztu behar dio.

Urkullu: "EAJk ohartarazi zuen Estatuak Konstituzionalera joko zuela"

Iñigo Urkullu lehendakariaren esanetan, EAJk ohartarazi egin zuen Espainiako Estatuak Etxebizitza eta frackingaren aurkako legeen kontra egin zezakeela Auzitegi Konstituzionalean.

Atzo, Mariano Rajoyren Gobernuak baieztatu zuen Konstituzionalera joko duela bi lege horien aurka helegitea aurkezteko. Horren ildotik, emaitza zein den espero beharko dutela adierazi du Urkulluk.

Lege horiek ez zituen Eusko Jaurlaritzak sustatu. Are gehiago, EAJk ere ez zituen babestu. Etxebizitza Legea PSE-EEk, EH Bilduk eta UPyDk onartu zuten; eta frackingaren aurkakoa, aldiz, PSE-EEk, EH Bilduk eta PPk.

Onda Vasca irrati katean eskainitako elkarrizketa batean, beste hainbat erkidegotan antzeko legeak onartu dituztela eta Estatuak horien aurka egin duela ohartarazi zutela gogorarazi du Urkulluk.

Mezua erregeari

Bestalde, Urkulluk "nazio aniztasuna" eta "euskal berezitasuna" errespetatzeko deia egin dio Felipe VI.a Espainiako erregeari, Estatuko "batasunaz" hitz egin baino gehiago.

"Espainiako batasunaz baino gehiago, Foruen errespetuaz ere mintzatuko beharko zen Felipe VI", esan du.

Halaber, horren ustez, "ona litzakete" EAJren eta PSE-EEren arteko egonkortasun ituna autogobernuaren eta bizikidetzaren esparruetara ere zabaltzea.


«Syrizak programa betetzen badu, Grezia eurotik atera daiteke»

Samarasen austeritate neurriak defendatzen ditu Tsaklogu ekonomista greziarrak, baina hazkunde neurriekin lagundu behar direla uste du. Igandeko bozak ikuspegi politikotik dira garrantzitsuak, haren iritziz.

«Ez naiz aingeru bat», aitortu du Panos Tsakloglu (Tesalonika, Grezia, 1960) ekonomistak elkarrizketa hasi bezain laster. Bere herrialdearen egoera ekonomiko eta politikoari buruz berba egiterakoan ez dela inpartziala argi laga nahi izan du hasieratik Atenasko Ekonomia eta Enpresa Unibertsitateko irakasleak. 2009tik iazko ekainera bitartean Greziako Gobernuaren ordezkaria izan zen Eurotaldean.

Zeintzuk dira une honetan Greziak dituen arazo ekonomiko larrienak?

Inportanteena hazkundeari berriz ekitea da. Greziak azken lau urteetan krisiarekin bizi izan duen esperientzia ez du beste inork bizi izan herrialde garatuen artean. Ekonomia laurden bat uzkurtu da, langabezia tasa %28ra igo da eta herritarrek gastatzeko zuten diruaren ia herena galdu dute. Hazkundera itzultzeko arazo nagusia finantzazio falta da, likidezia falta. Lotuta dago Greziako finantza publikoen egoerari.

Egoera estuan daude.

Gobernuak superabit primarioa lortu zuen iaz, eta merkatuek albiste oso ontzat jo zuten, nahiz eta iazko apirilean merkatuetara itzuli ahal izateko lehenago zorraren barkamen handi bat izan. Kapital mugimendu handia egon zen Greziako ekonomiara, banku birkapitalizazioak izan ziren eta baita marka pribatuen bonu erosketak ere. Baina politikak guzti hori aldatu du, eta ondorioak kaltegarriak dira ekonomiarentzat.

Existitzen da Antonis Samarasek iaztik aldarrikatzen duen susperraldirik Grezian?

Uste dut susperraldirako baldintzak hor zeudela. Hala ere, Samarasek berak hartutako neurriek prozesua asko luzatu zuten. Gainera, NDFk negoziazioak eteteko hartutako alde bakarreko erabakiak ezegonkortasun handia sortu du merkatuetan. Beraz, egoera presidentetzarako hauteskundeak baino lehenago irauli zen.

Greziako zor publikoa jasangarria dela uste duzu?

Ez dago zalantzarik zorra oso handia dela, BPGren %175ekoa. Baina Greziako zorrak ezaugarri bereziak ditu: ordainketa epearen batez bestekoa hamazazpi urte ingurukoa da, %2tik beherakoa da interes tasen batez bestekoa, eta zorraren %80tik gora instituzio publikoen esku dago. Munduan ez dago ezaugarri horiek dituen zorra duen herrialderik. Handiegia da, eta behar du berregituraketaren bat. Eurotaldean eztabaidatu genuen, adibidez, ordaintze epearen luzapen handi batekin, interes tasa batzuk bi aldeen adostasunarekin murriztuz eta, aldi berean, benetan handiak diren superabit primarioen eskaerak murriztuta zorra jasangarria izan litekeela. Hala uste dut nik, jasangarria litzateke eta airea emango liguke Greziako ekonomia suspertzeko.

Beraz beharrezko ikusten duzu zor publikoa berregituratzea.

Uste dut ideia ona litzatekeela nolabait berregituratzea. Zorraren barkamen tradizionala ona litzateke Greziarentzat, baina oso zaila izango litzateke euroguneko parlamentuen onarpena lortzea.

Hirugarren erreskatea beharko du Greziak?

Zorra arintzeko laguntzaren bat bai, baina ohiko erreskate gehiagorik ez. Syrizak, adibidez, zorraren barkamen handi bat eskatzen du, eta bide horretan jarraitzen badu arazoak izango ditugu eurotaldeko kideekin.

Posible da Greziak eurogunetik alde egitea?

Espero dut ezetz eta uste dut ezetz. Halere, ez nuke arrisku horren aukera erabat baztertuko.

Zergatik?

Syrizaren hainbat aldarrikapenengatik. Dena den, gogoratu nahi nuke Greziako alderdien artean ohitura handia dagoela manifestuak sinatzeko, baina gobernura iristen direnean nabarmen aldatzen dute euren jarrera.

Ez da soilik Greziako ohitura.

Ez, Espainian ere gertatzen da. Kontua da Syirizak bere programa osorik betetzen badu gerta daitekeela Grezia eurotik irtetea.

Syrizak dio ez duela eurogunetik atera nahi.

Eta nik gaztea eta ederra izan nahi nuke baina... Ez dago aukera handirik hori gertatzeko, baina ez nuke baztertuko aukera hori, batez ere Syrizak bere programa beteko balu.

Syrizaren programa ekonomikoa bideragarria da?

Ez. Grezia krisian sartu zen ekonomistok defizit bikiak deitzen dugunarekin. Defizita genuen kanpoko balantzean eta barnekoan. Baina arazo nagusia kanpo balantzean zegoen, ez barrukoan, askok dioten bezala. Krisia baino urte bat lehenago gure kontu korronteak ia %15eko defizita zeukan. Arazo nagusia batez ere sektore publikoak finantzatutako kontsumoan oinarritutako eredua zen. Azken urteetan egin duguna da bi superabit primario sortzea: barnean eta kanpoan. Kanpo balantzean superabit primarioa daukagu 1948tik lehen aldiz. Syrizaren programak orain arteko prozesu hori zapuztu dezaketen neurriak ditu. Adibidez, gutxieneko soldata eta pentsioak igotzea. Datozen urteetan hazkunde sendo bat izan behar badugu, ez dugu norabide horretan joan behar.

Samarasen neurri ekonomikoak onak izan direla uste duzu?

Bai. Gainera, troikarekin negoziazioetan kolapsoa ez zen Samarasen aldetik izan. Uste dut troikaren aldetik etorri zela kolapsoa, baina troikaren azalean banengo seguruenik nik ere berdin egingo nuke. Ezin da itun bat sinatu eta egun batzuk geroago gobernua gauza gehiago eskatzen hasi.

Zeintzuk dira Samarasen erronkak irabazten baldin badu?

Irabazten badu azkar lortu behar du akordioa troikarekin erreskatearen azken zatia jasotzeko, badaezpadako mailegu lerro bat eskatu beharko du seguruenik, eta zorraren zama arintzeko eztabaida hasi beharko luke.

Zer gertatuko da orain EBZk zor publikoaren erosketa onartu duela?

Eragina izango luke Grezia QE Quantitave Easing programaren barruan sartzen badu EBZk, baina lehen epe batean ez da horrelakorik gertatuko. Bestetik, Greziaren drama da austeritate politika estuak ezarri direla baina aldi berean ez dela hazkunde politikarik ezarri, diru eta zerga politikak ere gogortu egin direla. Beraz, diru politika erlaxatuko balitz hazkundea ahalbidetuko litzateke euroguneko hainbat herrialdetan, eta horrek gure hazkunde prozesua ere erraztuko luke.

Europa osoa dago Atenasera begira. Zer garrantzia dute hauteskundeek EBrentzat?

2012tik hainbat pauso eman ditugu, baina oraindik badago Grexit gertatzeko aukeraren bat. Hori gertatuz gero, merkatuek ikusiko lukete eurogunea ez dela suntsiezina, eta bigarren katebegi ahulenaren kontra joango lirateke orduan: Portugalen kontra. Nire ustez, baina, benetako arazoa ez dago Portugalen, Italian baizik. Sekulako zorra dauka. Greziako bozak batez ere ikuspegi politikotik dira garrantzitsuak, Syrizak irabazten badu eta nahi duena lortzen badu keinu garbia litzateke laster hauteskundeak dituzten herrialdeentzako, adibidez Espainiarentzako.


Labanak bezain zorrotzak...

Hitzezko tratu txarren errealitate gordinaz modu poetikoan hitz egiten du Agurtzane Intxaurragak idatzitako 'Hitzak' antzezlanak.


Biologia olinpiada egingo dute bihar Leioako campusean

Larunbat honetan, otsailak 2, Biologiako VIII. Olinpiadaren fase autonomikoko lehen proba, proba teorika, egingo dute, 11:00etatik aurrera, Zientzia eta Teknologia Fakultatean. Batxilergoko ikasleei zuzenduta dagoen lehiaketaren bigarren proba, praktikoa, otsailaren 23an izango da, 10:00etan. Aurten, 15 ikastetxetik heldutako 42 ikaslek parte hartuko dute olinpiadan, EHUko iturriek adierazi dutenez. Hamabost ikastetxe horietatik bederatzi Bizkaikoak dira, lau Gipuzkoakoak eta bi Arabakoak. Batxilergoko 42 ikasleek, proba teorikoan, biologiari buruzko galdera orokorrak biltzen dituen test bat erantzun beharko dute, ekologia, genetika, biokimika, antropologia, zoologia eta botanikarekin lotutako galderekin, besteak beste. Proba praktikoan, berriz, zenbait organismo edota egitura mikroskopiko identifikatu beharko dituzte. Olinpiada autonomiko honetan irabazle suertatzen diren hiru ikasleek, martxoaren 7tik 10era bitartean Madrilen izango den Estatuko fasean parte hartuko dute. Ondoren, Biologiako Olinpiadaren nazioarteko fasea Suitzan egingo da, eta Iberoamerikarra Argentinan. Argazkian, Batxilergoko ikasleak azalpenei adi EHUn egindako praktiketan / © EHU.


Comete sareari buruzko ‘Azken bidaia’ dokumentala, gaur, Gazte Xaian

Ihesbide sarearen istorioa kontatzen du

Azken bidaia, Comete sarearen bilakaera lantzen duen dokumentala proiektatuko dute gaur Hondarribiko Gazte Xaian, 19:00etan. Pausu Media GKEak antolatu du emanaldia, eta azaldu dutenez, “memoria historikoari buruzko proiektu baten baitako ekimena da”. Antxeta Irratiak Comete Sareari buruzko lau irratsaio berezi eman ditu aste honetan, eta Azken bidaia proiektatuta, “aste tematikoa biribildu” nahi du Pausu Mediak.

Iurre Telleriak eta Enara Goikoetxeak zuzendutako ikus entzunezkoa da Azken bidaia, Ingalaterra, Frantzian, Belgikan eta Euskal Herrian grabatua, eta lau hizkuntzatan ekoitzia, euskaraz, gaztelaniaz, frantsesez eta ingelesez.

Bigarren Mundu Gerran eratu zen Comete izeneko ihesbide sarearen istorioa kontatzen du, Pirinio mendietatik gertu dagoen baserri batean sei pertsonen atxilotzearen kontakizuna abiapuntutzat hartuz.


Adonis Gelis pilotari zestoarrak ezin izan du Euskal Herriko elite mailako txapela jantzi

Gelis eta Zubiria finala jokatu osteko sari banaketa ekitaldian. (Azkit pilota)

Euskal Herriko elite mailako lau eta erdiko esku pilota txapelketaren finala jokatu zuen ostiralean Adonis Gelisek (Zestoa, 1996). Zubiriaren aurka neurtu zituen indarrak Aretako (Bizkaia) pilotalekuan, eta alde nabarmenarekin galdu zuen norgehiagoka; izan ere, 5 eta 22 nagusitu zen Zubiria.

Guztira zortzi pilotari lehiatu dira txapelketan, eta finalera sailkatu ahal izateko jokatutako bi partidak irabazi zituen zestoarrak. Txapelketako partida guztiak Aretan jokatu dituzte.


Aitortza Federazioaren mendeurrenean

Gipuzkoako Futbol Federazioak, bere mendeurreneko ospakizunen baitan, aitortza adierazi zien herrialdeko klubei. Ekitaldira atzoko eta gaurko futbol taldeetako lehendakariak hurbildu ziren. Hala nola, Euskaldunakoak eta Urnieta Kirol Elkartekoak.

Gipuzkoako Futbol Federazioak bere ehungarren urteurrena ospatzeko ekitaldia antolatu zuen Donostiako Miramar Jauregian, eta bertara Gipuzkoa osoko futbol taldeetako lehendakari eta lehendakari ohiak gonbidatu zituzten. Argazkian, zutik: Ramon Iriarte, Joxean Huizi, Pedro Irazu, Xabier Aldalur, Joxe Galparsoro, Jesus Martin eta Gerardo Abrego. Makurtuta: Eneko Peñalbo, Joxerra Bengoetxea, Jose Joakin Jauregi eta Joxe Mari Oiartzabal. Regino Otegi da falta den bakarra.

Urnieta KE elkartetik hiru ordezkari hurbildu ziren ekitaldira: Egun lehendakari den Joseba Lizasorekin batera, kargu berean aritu izan ziren Isma Hernandez eta Gaspar Esnaola.


"Badakigu errua gurea dela; horregatik, ez dugu amore emango"

Zintzoa denik ezin ukatu. Hamabost urte daramatza profesionaletan, azken biak Donostian, eta, ia denetarik ezagutu duenez, ez dio inori ziririk sartu nahi: "Normala da zaleek itxaropena galtzea".


Padel txapelketarako izen-ematea martxan dago

Durangoko San Fausto jaien harira antolatzen duten padel txapelketak bosgarren aldia egingo du aurten. Izen-ematea bi modutara egin daiteke: inforpadelzaleak@gmail.com helbide elektronikoaren bidez edo Durangoko igerilekuetan izena emanda. Iaztik Ales Petralandaren oroimenezko txapelketa da eta antolatzaileak Durangoko Padelzaleak dira.

Plaza mugatuak daude: gehienez, 32 bikote aritu daitezke maila bakoitzean: gizonetan (bi maila), emakumeetan eta mistoan. Mistoetako kopurua beteta dago dagoeneko. Gazte mailan, berriz, 16 bikoterentzako tokia dago (bi mailatan, 10-12 eta 12-14 urtera artekoak).

Izen-ematea 15 eurokoa da pertsonako kategoria bakoitzean; 20 euro kategoria bitan eta 5 euro gazte mailakoentzat.

Maila bakoitzean finalerdietara arteko partiduak asteburu berean jokatuko dituztela da aurtengo nobedade nagusia. Irailaren 16tik 18ra gazte mailakoak jokatuko dituzte; hurrengo asteburu bakoitzean, berriz, gainerako mailetakoak. Finalak urriaren 22an jokatu dira, San Fausto jaien azken zapatuan.


Tania Arriaga: Thansgiving dinner

Gaurkoan ohar etnografiko batekin ekinen diot Euskalerria irratiak eskaintzen didan tartetxo honeri.

Esker emate eguna edo esker on eguna (inglesezThanksgiving Day; frantsesez, Jour de l'Action de grâce) Ameriketako Estatu Batuetako eta Kanadako jaiegun tradizionala da. Estatu Batuetan azaroaren laugarren ostegunean ospatzen dute. Ohikoa da bazkari berantiarra egitea familia eta lagunekin, berantiarra diot atsaldeko ordu biak aldera bazkaria hasten delakoz, haiek afaria erraten dioten arren. Oker ez banaiz, etxe edo familia gehienek antzeko menua prestatzen dute: Indiolar errea, bruselaza (colesdebruselas uler gaitezen) baconarekin, halako sagar pure gozoa puxka kurruxkaritxoekin, lekak edo babarrun berdeak, patata purea eta gravy-a. Gravyari garrantzi handia ematen diote eta zera da: haragiak eta barazkiek askatzen duten likidoa bildu eta gatza emanda, arestian errandako platerak laguntzeko saltsa. Deserta edo postre gisa, kalabaza pastela izaten da eta honek, bazkari-afarian edandako ardo guztiari aurre egiten dio, jakina.

Antza, aipatzen ari naizen ospakizuna, jatorri sinkretikoko jaia da. Britaniar irletan ditu erroak, bertan uzta bestak urteko garai horretan egiten ohi zituztelakoz. Adibidez, Endrike VIIIak, badakizue, Aragoiko Katalina, errege katolikoen alabarik gazteenarengadik diborziatu zena. Erreforma protestantea indartzeko, jaiegun katolikoak alde batera utzi zituen eta horien aldean, bankete eta esker emate egunak ezarri. Bankete egunek kalamitateak gogoan hartzeko ospatzen zituzten, Esker Emate egunak aldiz, egun handiak goraipatzeko ziren, ala nola, 1588 urtean Castillako Armadari irabazi ziotenekoa.

Estatu Batuetan, aldiz, tuerkari beste buelta bat eman zioten eta 1863ean, Independentzia gerraren erdian zirelarik, Abraham Lincoln presidenteak egun nazionala gisa Esker Emate Eguna aldarrikatu zuen. Dena dela, diotenez, Estatu Batuetan lehendabiziko Esker Emate Eguna berrehun eta berrogeita hamar urte lehenago ospatu zen, lehendabiziko kolono inglesak, erromes izenarekin ezagunak, Massachusetts inguruan uzta jaldia egiterakoan. Ohiturak dio, besta horretan 90 indio amerikar parte hartu zutela. Nola beste kontu bat izanen litzateke.

Eta hau horrela bazan, sar nazatela kalabazan, eta atera Gorraizeko plazan.

Baina kalabazan sartu aurretik, Jai zoriontsuak eta urte berri on eta alaia opa nahi dizuet euskalerria irratiko entzule eta langile guztiei.


Air Comet-ek beti "legea bete" duela ziurtatu du

Konpainiaren arabera, abenduaren 21ean txartelen salmenta eten egin behar izan zuen "bere borondatearen kontra" eta epailearen erabakiaren ostean milaka bidaiari lurrean utzi zituen.

Air Comet-ek ziurtatu duenez, "legea beti bete egin du" eta abenduaren 21ean txartelen salmenta eten egin behar izan zuen "bere borondatearen kontra" eta epaile britainiarraren erabakiaren ostean milaka bidaiari lurrean utzi zituen.

Konpainiak horrela defendatu du bere burua, Auzitegi Nazionaleko Fiskaltzak salaketa egitea erabaki duenean, ustez, airelineak iruzurra egin zuelako.

Ministerio Publikoak erabaki hori hartu zuen Santiago Pedraz Auzitegi Nazionaleko epaileak kontsumitzaileen erakundeen salaketa bertan behera uzterakoan.

Konpainiak dioenez, Air Comet-ek bertan behera utzi zituen hegaldiak eta bidaiariak epaile britainiarraren erabakiaren ondorioz.

Gerardo Diaz Ferran CEOEko presidentea eta airelineako jabea da, eta bere iturriek adierazi dutenez, konpainiak ez ditu "inoiz" txartelik saldu operazioen amaieraren ondoren eta ez dio "inori iruzurrik egin".


Eguen gizeneko afaria Oñatin

Oñatin, eguen gizeneko afaria egin zuten atzo Gure Txoko elkartean, Antton tabernak hasi zuen ohiturari jarraituaz. Aratuste egunetako menuaren bueltan, 50 lagun inguru elkartu ziren.


Zortzi adineko pertsona hil dira, zazpi aste honetan, Balmasedako egoitza batean

Lau pertsona hil dira ospitalean, eta horietatik hiruk positibo eman dute koronabirusean; beste laurak, berriz, egoitzan hil dira "huts multiorganikoa" izan ondoren.

Balmasedako (Bizkaia) Las Laceras egoitzako zortzi lagun hil dira martxoaren 18tik hona, horietatik zazpi azken astean, eta hiruk koronabirusean positibo eman ostean, Bizkaiko Foru Aldundiaren iturri batek jakinarazi duenez.

86 eta 104 urte arteko pertsona horien erdiak ospitalean hil dira, eta beste laurak egoitzan bertan. Zentro pribatuak Aldundiarekin adostutako 88 egoiliar plaza eta eguneko zentroko 18 plaza ditu guztira, zentroaren webgunearen arabera.

Foru Aldundiak jakitera eman duenez, ospitalean hil diren lau pertsonetatik hiruk positibo eman dute COVID-19 gaixotasunean, eta beste laurak "akats multiorganikoa" izan ondoren hil dira.

Ikuskaritza zerbitzuak astelehenean joan ziren egoitzara, eta koronabirusa atzemateko test gehiago egiteko eskatu zuten.

Aitor Larrinaga Balmasedako alkateak adierazi du albisteak "alarma eta kezka" eragin duela herritarren artean, eta Las Laceras egoitzako "egoiliarren eta langileen osasunak" kezkatuta dituela erantsi du.

Udalak egoitzako zuzendaritzarekin hitz egin duela eta haren esanetara jarri dela esan du. Herrian dagoen beste egoitzan, Leon Trucios izenekoan, ez da halako kasurik izan oraindik, eta egoera "arrunta" dela azpimarratu du.


Ginobiliren kontraerasoa

Azkenaldian, Emanuel Ginobili ez da albiste iturri Latinoamerikako saskibaloi jokalaririk onenetako bat izateagatik, baizik eta lur batzuen inguruko epaiketa batengatik: jokalari ohiak Paichil Antriao maputxe komunitateari egozten dio Neuquen probintziako Villa Angosturako (Argentina) lur batzuk usurpatu dituztela.

Manu Ginobilik, Argentinan inoiz egon den saskibaloi jokalaririk onenetako batek, lur batzuk usurpatu izana egozten dio Paichil Antriao maputxe komunitateari. Epaiketa urrian izango da. Prozesua 2018ko ekainean hasi zen, eta irregulartasunez beteriko saltsa juridiko bat izan da. Hiru enpresari dira kereila jartzaileak, eta etxegintza proiektuak dituzte Basoen Legeak babestutako gune batean, baina hiruretatik Ginobili da deklaratu nahi ez duen bakarra, nahiz eta askotan deitu duten deklaratzera. Era berean, komunitateko abokatuak, Luis Virgiliok, dokumentu batzuk aurkeztu zituen frogen artean: dokumentu horietan, esaten da lur horiek maputxeen komunitateari dagozkiola. Haren oharrean, auziaren xehetasun batzuk azaldu ditu.Titulartasuna1902an, orduko presidente Rocak Villa La Angosturako 9. lursaila eman zion ordainetan Paichil Antriao familiari, Txileko mendilerroaren eta Argentinaren arteko muga zehazteko lanak egiteagatik. Orduan, jabaria eskualdatzeko titulua sinatu zen, estatuaren lurrak baitziren, baina, gero, hainbat diktadura garaitan, lur horiek kendu zizkieten, prozedura baten bidez. 1976an, Videla diktadoreak sinatutako lege baten bitartez, herriei baimena eman zitzaien partikularren lurrak beretzeko. «Villa La Angostura herriak 9. lursailaren zati handi bat kendu zien», esan du Virgiliok, Paichil Antriao komunitatearen abokatu eta ordezkariak.«Beste prozeduran, berriz, Onganiaren diktaduran [1966-1970] armadak izendatutako ikuskatzaile bat, Salamida intendentea, mendira joaten zen zenbait eskribaurekin, eta komunitateari galdetzen zion ea zer behar zuen, eta eman egiten zien; horren truke, behatz lodia agiri batean jartzera behartzen zituen, eta, hala, herritarrek beren lursailak ematea lortzen zuen». Herritarren ordez sinatzen zuen pertsona bat ere bazen tramitean, fede ematen zuena herritar horiek analfabetoak zirela. «Hau da, diktaduran, komunitateari ia guztiz kendu zioten 9. lursaila. Orain, inor bizi ez den lekuak bereganatu nahi dituzte, besteak beste Belvedere muinoa; hor daude Ginobiliren lurrak, eta, gainera, gune gorri kontsideratzen dira, eta Basoen Legeak babesten ditu».Lur babestuak ezin dira ukitu, baina sal daitezke. «Ginobilik lurrak erosi zizkionean Salamidari, 2004an, bazekien hor maputxeak bizi zirela», nabarmendu du Virgiliok. Eta hori frogatzen saiatuko dira epaiketan. «Horren seinale, lurrak erosi eta berehala, Ginobilik epaiketa bat hasi zuen Paichil Antriao komunitatearen aurka; egiazkotasuna deklaratzeko saio bat zen, frogatzeko bere tituluak aitzakiarik gabeak zirela. Hori kontraesanezkoa da: epaiketa bat abiatu behar badu frogatzeko aitzakiarik gabeak direla, izango dute aitzakiaren bat».Egiazkotasuna deklaratzeko saioa hastearekin bat, Ginobilik abian jarri zuen berreskuratze interdiktu bat: lurrak uzteko demanda labur moduko bat, maputxeen aurka. Orduan, maputxeek akordio bat lortu zuten Ginobilirekin: berak aurrera jarraituko zuen jabetzaren tituluaren egiazkotasuna deklaratzeko saioarekin, eta komunitateak alde egingo zuen lurretatik, berrikuntzarik ez egiteko baldintzapean; hau da, Ginobilik ez zuen egingo lurrak eraldatuko lituzkeen etxegintza proiekturik.Kalte larriak ingurumeneanGinobilik Lago Correntosoko fideikomisoan hitzartutakoak eraginik gabe utzi zuen komunitatearekin adostua zuena; izan ere, Lago Correntosoko ekialdeko kostaldeko urbanizazio proiektu bat egitea hitzartu zuten, Belvedere muinoaren mendebaldeko magalean, Villa La Angosturan. Ginobilik bide eman zion etxegintza proiektu horri; ez zuen bete berrikuntzarik ez egiteko akordioa, eta maputxeak lursail horietara bueltatu ziren. «Ginobilik ezkutuan eduki nahi izan zuen, baina hotel proiektu bat zeukan martxan lur haietan. Beti ukatu zuen fideikomiso hori egin izana, baina haren jabetzaren zaintzaileak lan harremana du Rossirekin —Macri Argentinako presidentearen koinatuarekin—, eta Rossik du fideikomisoaren ardura. Lago Correntosoko bizilagunarekin elkartu zen, eta fideikomisoa bidea egiten eta basoa hondatzen hasi zen».Orduan, komunitatea traun batean bildu zen —autoritate filosofikoen bilera, taldean erabakiak hartzekoa—, eta erabaki zuten beren antzinako mandatuaren arabera jardungo zutela: lurra babestearen alde. «Eta orain horren ondorioak ordaintzen ari dira», adierazi du Virgiliok. «Ingurumenari kalte gehiago egitea ekidin zuten, eta lurrak babesteari ekin zioten. Orduan, Rossik usurpazioagatik salatu zituen, eta ingurua poliziaz bete zen. Nik prebentziozko habeas corpus bat aurkeztu nuen, hurbil baitzegoen Villa Mascardin gertatutakoa [Rafael Nahuel maputxearen hilketa], eta Polizia handik ateratzea lortu zen fiskalarekin egindako akordio bati esker. Azkenean, fiskalak ezetsi egin zuen salaketa».Handik aste gutxira, maputxeek egoera kontrolatua zutenean, pertsona talde bat azaldu zen: jo egin zituzten maputxeak, eta ondasunak erre zizkieten. Erasoa geldiaraztea lortu zuten, baina erasotzaile batzuek ihes egin zuten, eta Ginobiliren zaintzaile Martinezen etxean babestu ziren. «Zaintzaileak ez zuen ezer esan zenbait hilabetez, maputxeak lurrak zaintzen ibili ziren bitartean. Komunitateak zaintzailearengana jo zuen, eta azalpenak eskatu zizkion. Filmaketa batzuetan ageri da esanez berak ez zekiela halako hondamendia eragingo zutela, eta, azkenean, alde egin zuen handik. Fiskaltzara joan zen, eta salaketa bat jarri zuen usurpazioagatik. Salatu zuen etxea usurpatu ziotela, baina bere borondatez joana zen. Zaintzailearen ondoren, Ginobilik kereila aurkeztu du Paichil Antriao komunitatearen aurka, eta aurrera eraman du urrian izango dugun epaiketa hori».Epaiketa2018ko ekainaren 13an, bi salaketa heldu zitzaizkion Adrian De Lillo fiskalari, eta biek protagonista berak zituzten. Salaketa horien harira, bi auzi jarri ziren abian: bata usurpazioagatik, eta bestea erasoagatik. Erasoaren auzian bi inputatu daude; biak Bueno Airesen bizi dira, eta kontratatuak izan ziren komunitateko kideak jotzeko. «Ginobiliren zaintzaileak zera egin zuen: maputxeak salatu zituen zurigarri gisa, berak eraso horretan esku hartu baitzuen. Guk fiskalari eskatzen diogu Ginobili inputa dezala eta iker dezala nork agindu zuen maputxeak jotzeko».Usurpazioaren auziak hiru paper sorta ditu, eta hiru kereila jartzaile daude tartean: Converti, Bianchini eta Ginobili. «Pertsona horiek ondoko lursailak erosi zituzten, eta eskua sartu zuten maputxeek okupatua zuten leku batean. Maputxeak usurpatzaile gisa epaituak izaten ari dira, eta, egiaz, delitu horren biktima izan dira; hori frogatzen saiatuko gara epaiketan. Usurpazio delituak ez du inongo zentzurik zu bazara lurren titularra edo jabea».Duela egun batzuk, De Lillo fiskalak baimena eskatu zion Villa La Angosturako fiskalburuari erasoaren auzian «ez parte hartzeko». Eskari hori komunitatearen adierazpen batzuen harira egin zuen: «Ez ditu betetzen guk eskatzen dizkiogun diligentziak, eta erasoaren auzian inputatzeko eskatzen diogun pertsona berberak erabiltzen ditu lekuko gisa usurpazioaren auzian. Haren objektibotasun faltaren erakusgarri diren irregulartasun horiek guztiak protesta formal batean helarazi genizkionean, pentsatu zuen moralki eragiten ziola, eta ez parte hartzea erabaki zuen; hala ere, fiskalburuak ez du oraindik ezer erabaki. Maputxeen aurkako epaiketaren auziek, ordea, bere horretan diraute»Maputxeen komunitatearen defentsak deklaratzera deitu zuen Ginobili, baina aurkezteari uko egin dio sistematikoki. «Ginobili ez agertzea zuritzeko, haiek diote ez zegoela han dena gertatu zenean. Nire ustez, horrek ez du garrantzirik; izan ere, beste bi enpresaburuak ere ez zeuden han, eta, hala ere, aurkeztuko dira». Horri dagokionez, Neuquen probintziako Zigor Kodeko 109. artikuluak kontuan hartzen du OITren 169. Hitzarmenaren 9.2 klausula, herri indigena eta tribalei buruzkoa: haren arabera, OITren parte diren estatuak behartuta daude ohiturak errespetatzera zigor prozesuetan. «Maputxeen komunitateak ez du onartzen zerbaitengatik epaitua den pertsona bat, edo ustezko biktima, ez egotea komunitatearen aurrean haiek begietara begiratu eta galde diezaioten. Horrek haien tradizioekin du zerikusia, baina, gainera, ez dio ihes egiten gure akusazio sistemari, eta ez zaio kontrajartzen. Salatzaileak akusazioaren lekuko izaten dira kasu gehienetan».


Arkaitzerrekara joango dira igandean, duela urtebete erraustegian izandako amoniako isuria gogoratzeko

Urtebete pasa da Zubietako erraustegian lanean zebilen kamioi batek Arkaitzerreka errekastora amoniakoa isuri zuenetik. Ondorioz, ehunka arrain eta aingira hil egin ziren, eta zalaparta sortu zen, erraustegiaren aurkako plataformen eta elkarte ekologisten artean, bereziki.

Urteurrena dela eta, Anerreka elkarteak Arkaitzerrekara martxa egingo du igandean, hilaren 9an, isuria salatzeko. Herritarrak bi zutabetan abiatu dira Arkaitzerrekara: zutabe bat Zubietako plazatik aterako da, eta bestea Usurbilgo frontoitik; biak ala biak 11:00etan abiatuko dira. Edozein udalerritako herritarrak joan ahalko dira martxara, gauerditik aurrera ez baita itxiera perimetralik izango.


Igor G. Galdeano bederatzigarren

Igor Gonzalez de Galdeanok ezin izan du olinpiar dominarik eskuratu. Azkenean, bederatzigarren amaitu du. Tyler Hamiltonek AEBetara eraman du urrezko domina, 57 minutu eta 31 segundoko denbora egin eta gero. Galdeanok ia bi minutu gehiago behar izan ditu proba egiteko (59:27).

Euskal txirrindulariek ezin izan dute gaurko erlujupeko probetatik dominarik ekarri etxera. Goizean Joane Somarribak zazpigarren amaitu du, eta arratsaldean, Igor Gonzalez de Galdeanok bederatzigarren bukatu du (59:27).

Gizonezkoen erlojupeko proba Hamiltonek irabazi du. 57 minutu eta 31 segundu behar izan ditu estatu batuarrak 48 kilometroko ibilbidea egiteko. Viatcheslav Ekimov errusiarra izan da bigarren, eta Bobby Julch hirugarren. Jan Ullrich ageri zen faborito, baina alemaniarrak zazpigarren amaitu du.


Baserri biziari eusteko lanak liburuaren harira mintzatu gara Mikel Petrirena Sunbildarrarekin.


Zumaiak lortu du Euska Ligako zesta-punta finalerako txartela, partidu guztiz orekatuan

Bost tantogatik geratu dira Danok Bateko Jon Goenaga eta Aitor Andonegi zesta-puntako Euskal Ligako gazte mailako finaletik kanpo. Zumaiaren aurka 30-35 galdu dute.

Partidua oso orekatua izan zen. Lau pelotariak maila onean aritu ziren. «Jokalariei zorionak eman behar zaie», esan du Jon Mendizabal Danok Bat elkarteko kideak.

Barikuan Zumaia izango dute aurrean, udaberri txapelketan.


Trenak, itsasoz, Pasaiatik Rotterdamera

UECCko ontzietan eramango dituzte CAFek Herbeheretarako ekoitzitako trenak.

Garraiorako linea berri bat martxan da Pasaiako portuan martxoaren 23az geroztik. UECCko ontziak, CAFek ekoiztutako tren bagoiak garraiatzen hasiko dira, ostiralero. Pasaiatik irten eta Rotterdamgo portuko Broekman Terminalera iritsiko dira astelehenero. Han deskargatu eta Amsterdamera eramango dituzte, bidaiarien tranbia zerbitzuan erabiltzeko.

Pasaiako Portu Agintaritzak jakinarazi duenez, garraiatuko dituzten trenak, diseinu erakargarria izateaz gain, efizientzia energetiko maila altua dute. Wifia eta USB, korronte elektrikorako harguneak, bizikletetarako guneak eta mugikortasun murriztua duten bidaiarientzako primerako sarbidea dute.


Alkateari ia 600 kontsulta egin dizkiote 2011n

2011. urtean 587 izan dira www.hondarribia.org webguneko Alkatearekin hitz egiten atalaren bitartez alkatearekin kontaktuan jarri diren hondarribiarrak. Zerbitzuak hiru urte bete ditu, eta udalarekin eta batez ere alkatearekin harremanetan jartzeko baliagarria da.


Aizperrok irabazi du lehenengoa Portugaleterekin

Orio B 8. izan zen estropada berean

Portugalete nagusitu zen atzo, ekainaren 26an, jokatu zen KAE-1 ligako lehen estropadan. Joxean Olaskoaga Aizperroren mutilek 19:39ko denbora behar izan zuten. Tostetan baziren beste bi oriotar ere, Aitor Olaskoaga eta Jon Iriondo.

Bigarren Patxi Francesen Zierbena sartu zen, 6 segundora, eta hirugarren, Igor Agirregomezkorta, Unai Amenabar eta Endika Uranga arraunlari oriotarrak dabiltzan Santurtziko Sotera. Orio B 8. sailkatu zen, onenarengandik 42 segundora, baina Donostiarra ehuneneko batzuengatik baino ez zitzaion sartu aurretik.

Datorren asteburuan izango dituzte 2. eta 3. jardunaldiak, Portugaleten eta Santurtzin.

Traineruen aurkezpena

Bestalde, larunbatean egin zen Orioko hiru traineruen aurkezpena plazan. Nesken traineruarekin hasi zen ekitaldia eta, atzetik, KAE ligako ontzia aurkeztu zuten. Azkenik, TKE ligako mutilak aurkeztu zituzten. Antton Beloki, Iñigo Agirre Txabola, Jose Luis Agirre eta Joxe Kruz Expositok hitz batzuk eginaz amaitu zen agerraldia.

Arraunlari, delegatu, prestatzaile eta abarren zerrenda ikusteko, klikatu hemen.

Beste elkarteetan daudenak

Aipatutako Santurtzi, Zierbena eta Portugaletez gain, Zumaia, Ondarroa, Astillero, Zarautz, Urdaibai, Hondarribia, Kaiku eta San Pedron eta San Juanen ere badira gure herrietako mutilak bogan. Emakumeen daturik oraindik ez du argitara eman Euskotren ligak, beraz ez gaur oraindik ez dakigu ziur beste elkarteetan herriko neskaren bat izango den ala ez.

– Astillero: Jon Salsamendi.

– Hondarribia: Mikel Orbañanos, Asier Puertas eta Gorka Puertas.

– Kaiku: Joxe Luis Korta.

– Ondarroa: Mikel Martinez De La Hidalga.

– San Juan: Igor Makazaga.

– San Pedro: Mikel Arostegi.

– Urdaibai: Mikel Portularrume Paorra eta Miguel Angel Millares.

– Zarautz: Jexux Mari Garmendia.

– Zumaia: Mikel Olasagasti eta Xanti Zabaleta.

Aurten ere bada, beraz, herrian bertan eta herritik kanpora arraunlari ugari uda partean tostetan arituko dena.


Azpeitiko txinara (enara) handiak

Azpeitiar pila bat herrira bidean dira. Badakik bidean direla, ziur naiz! Urtero etorri ohi zaizkigu. Gure atte zenak esan zidan: "Santakutzetan etorri ohi dituk". Atzo zerura begira egon ginen eta oraindik ez zen bakar bat ageri. Taldeka etorri ohi dira! Ni zai izaten naiz beti. Eta beraien txioak, uda giroarekin, beti gogoan ditut. Neguan ere bai. Egun batetik bestera, hemen izango ditugu. Ohar zaitez eta gozatu!

Txinarek ez dakite koronabirus konturik eta beraien egitekora emanak izango dira. Gu, berriz, planak egin eta ezin bete. Homo sapiens garelakoan. Esna gaitezen, eta txinarengandik ikasi. Begira ezazu zerura eta eman ongietorria!


Irribarrea galdu ezinda

Buruz buruko txapela inoiz jantzi duen pilotaririk gazteena da. Hala ere, Irribarriak ez dio garrantzi berezirik eman mugarri historikoari. Lainotik jaitsi gabe dago oraindik, finalaren osteko festarekin eta jasotako maitasun keinuekin liluratuta.

Nahikoa lan daukat jaso dudan maitasun guztia bueltatzen. Familiakoak, etxekoak, lagunak... harrigarria izan da azken egunetan bizi izan dudana». Iker Irribarria laino batera igo zen herenegun, Bilbon, buruz buruko txapela jantzi zu

Egun gozoa izan zen atzokoa Araman. Kazetariei kasu egitearekin nekatuta egon arren, irribarrea galdu ezinik ibili zen Irribarria. Arratsaldean, oraindik egunkariak begiratzeke zituen, eta sakelako telefonoa mezuz josita. Argazkilariek hala eskatuta, txapela besapean hartuta irten zen kalera, eta paretik pasatutako bizilagun guztiek agurtu zuten. Bezperako festaren jarraipena izan zen, Ordiziako sagardotegi batean hasi zena. «Une hunkigarri asko egon ziren: lagunek kantxan besotan hartu nindutenean, gurasoak pozik ikustean, arrebak dantza egin zuenean...».

Ezusteko festa gogoratu, eta esker on hitzak irten zitzaizkion etengabe. «Txapelaren ostekoak ondo pentsaturiko eskaintzak izan ziren, eta horiekin oroitu nintzen. Etxekoak, lagunak, Garazi eta Ioritz bereziki, eta nire arreba. Nire alboan egon direnak dira». Festa pixka bat luzatu zen, baina parranda ostean ondo lo egiteko aukera eduki zuen, eta ahotsak eta gorputzak ez zuen atzeman. Hori du gaztea izateak, eta, tira, bazkariko ziza tortilla gutiziak lagunduko zion suspertzen. «Aitonak jasotakoak, halakorik ez dago munduan». Herenegungo sufrikarioarekin alderatuta, aitonak ere egun gozoa izan zuen atzo. Hark esan zuenez, gauean esnatu, eta espresuki txapela etxean zegoen begiratzera joan zen guztia egia zela baieztatzeko.

Ondo esna zegoen Irribarria, baina egunez ere ez zion utzi amets egiteari. «Buruz burukoa irabaztea betiko ametsa izan da. Duela urtebete esan izan balidate...? Ufa! Duela urtebete hau gerta zitekeela ere pentsaezina zen». Izan ere, Iker Irribarria pilotazaleek gogoratuko duten izen zerrendara batu zen herenegun. Inoizko buruz buruko txapeldunik gazteena da, 19 urte eta 326 egunekin jantzi baitu txapela. «Tira, datu bat da, baina niri ez dit axola gazteena edo zaharrena naizen, niretzat garrantzitsuena irabazi egin dudala da. Orain lanean jarraitu beharra dago azkena izan ez dadin». Txapelketa handia egin du, baina inoiz ez du txapela gertu ikusi. «Aurkari guztiak oso handiak izan dira [hiru txapeldun kanporatu ditu], eta inoiz ez dut pentsatu txapelan. Txapelketa esperientzia bikaina izan da, bai niretzat eta bai etxekoentzat». Aramakoa Lehen Mailako buruz burukoa jokatu duen aurreneko aldian izan da txapeldun, bere garaian Ogetak, Garcia Ariño I.ak eta Irujok egin bezala.

Giroarekin harrituta

Finalean pentsatzen hasi, eta irudi bat du iltzatuta ?22-13 irabazi zuen? : «Azken tantoa. Hori dut buruan. Urrutik huts egin zuen, nola begiratu nion, eta orduko poza». Finaleko giroak harritu egin zuen, eta berotzera irten zen unetik bertatik sumatu zuen bere zaleen babesa. Partida aztertzen hasita, bere mailarekin gustura gelditu zen, eta, nekea sumatu arren, botileroaren laguntzarekin eman zion buelta. «Inoiz ez nuen ikusi partida galduta edo irabazita. Urruti gerturatu zenean, ez nintzen urduritu, eta Apezetxeak une egokian eskatu zituen atsedenak. Irabazita, berriz, azken tantora arte ez. Urruti pilotari handia da, eta aurkako emaitzei buelta emateko ahala badu».

Makina bat lore entzun du, baina, dioenez, bera ez da aldatu. Orain elastiko gorria eramango du, eta ez du espero presio berezirik. «Azken egunetan esan dut: 20 urteko ume bat naiz, eta hala bizi dut. Finala partida bat da, baina lanean jarraitu behar da. Txapelduna izanda ere, asko dut hobetzeko». Ostiralean estreinatuko du elastikoa, etxean gainera, Araman bertan jarri diotelako partida. «Udalari eskertu nahi diot jaialdia erosteko ahalegin handia». Lainoan dago, baina oraingoz ospakizunak alboratu beharko ditu. Ingeniaritza mekanikoa ikasten ari da, eta, txapelketaren eraginez azterketak nahi bezain ondo irten ez zirenez, ez-ohiko azterketak ditu orain. Batzuk aste honetan bertan ditu, beraz, liburuak hartu behar. Aurretik, dena den, harrera egingo diote gaur Gipuzkoako Aldundian.


Bosgarren solairutik erorita hil da ezkon aurreko agur-afaria eta gero

Gijoneko Begoña hoteleko bosgarren solairutik erorita zendu da igande honetan, bart bere ezkondu aurretiko agur-afaria lagun batzuekin batera ospatu ostean.

34 urteko madrildar bat hil da gaur Gijonen Begoña hoteleko bosgarren solairutik erorita, atzo gauean bertan ezkondu aurretiko agur-afaria lagun batzuekin eta anaiarekin batera ospatu ostean, bertako Udaltzaingoak jakinarazi duenez.

Jazoera goizeko 8:10ak aldera gertatu da. Hasiera batean, gertakariaren arrazoia gazteak bere buruaz beste egin izanari egotzi izan baldin badiote ere, behin Poliziak lagunen artean eta hotelean lo egin duten bezeroen artean testigantzak bilduta, ezbeharraren zioa istripu bat izan dela uste dute.


Glenn Close handia Donostian da dagoeneko

11:00ak aldera iritsi da Maria Cristina Hotelera. Bertan Zinemaldiko zuzendariak egin dio harrera. Igande honetan 2011ko Donostia saria jasoko du.

Glenn Close aktorea Donostiara heldu da larunbat eguerdi aldera, igande honetan 2011ko Zinemaldiko Donostia saria jasotzeko asmoz. Close autoz heldu da Donostiako Maria Cristina hotelera. Bertan, zinemazale anitz eta argazkilari andana zeuden. Kotxetik jaitsi eta bertan bildutakoak agurtu ditu.

Closek gabardina beix eta betaurreko ilunak zeramatzan eta oso atsegina agertu da zaleen eta komunikabideen aurrean. Ondoren, Jose Luis Rebordinos Zinemaldiko zuzendariak egin dio harrera eta biak batera, barrura sartu dira.

Bi estreinaldi azpimagarri, jaialdiaren 2. egunean

Jaialdiaren bigarren jardunaldian "Bertsolari" filmaren estreinaldia da aipagarriena, baina baita Kim Ki-Duk zuzendariaren "Amen" lana ere. Sail Ofizialari dagokionean, Enrique Urbizuren "No habrá paz para los malvados" eta Rodrigo Garciaren "Alberto Nobbs" lanek osatzen dute egitaraua.

Bere aldetik, Zabaltegi-Perlas sailak Nadine Labakiren "Et maintenant on va où?" lana aurkezten du. "Caramel" filmarekin izandako arrakasta errepikatu nahi du zuzendariak.

Zinemira-Panorama sailean Fermin Muguruza musikariaren "Next Music Station: Lebanon" estreinatuko dute. Arabiar munduaren soinuzko mapa bat marrazten du irundarrak. Gainera, Zinemira-Estreinaldiak sailak Enara Goikoetxearen eta Iurre Telleriaren lehen lan luzea aurkezten du, "El último paso" deiturikoa.

Culinary Zinema: Zinema eta Gastronomia sail berriak Mugaritz BSO dokumentala estreinatuko du. Felipe Ugarte musikariak eta Andoni Luis Aduriz sukaldariak elkarrekin abiatutako proiektua, gastronomia-menu bat esperientzia musikal bilakatzeko helburuz.

Irailaren 17ko programazioa:

12:00 Kursaal, 1 Sail Ofiziala AmenZuzendaria: Kim Ki-dukJ.B. gaztelaniazko azpitituluekin eta elektronikoak ingelesez.

19:00 Kursaal, 1 Sail Ofiziala AmenZuzendaria: Kim Ki-dukJ.B. gaztelaniazko azpitituluekin eta elektronikoak ingelesez.

16:00 Kursaal, 1 Sail Ofiziala BertsolariZuzendaria: Asier AltunaJ.B. gaztelaniazko azpitituluekin eta elektronikoak ingelesez.Lehiaketatik Kanpo.

09:00 Kursaal, 1 Sail Ofiziala No habrá paz para los malvadosZuzendaria: Enrique UrbizuJ.B. Azpitituluak ingelesez.

22:00 Kursaal, 1 Sail Ofiziala No habrá paz para los malvadosZuzendaria: Enrique UrbizuJ.B. Azpitituluak ingelesez.

10:00 Teatro Victoria Eugenia Sail Ofiziala AmenZuzendaria: Kim Ki-dukJ.B. gaztelaniazko azpitituluekin eta elektronikoak ingelesez.

16:00 Teatro Victoria Eugenia Sail Ofiziala IntrudersZuzendaria: Juan Carlos FresnadilloJ.B. gaztelaniazko azpitituluekin.Lehiaketatik Kanpo.

23:00 Teatro Victoria Eugenia Sail Ofiziala IntrudersZuzendaria: Juan Carlos FresnadilloJ.B. gaztelaniazko azpitituluekin.Lehiaketatik Kanpo.

19:30 Principal Sail Ofiziala Albert NobbsZuzendaria: Rodrigo GarcíaJ.B. gaztelaniazko azpitituluekin.Lehiaketatik Kanpo.Prentsa eta Akreditatuak bakarrik. Prentsa Lehentasuna.

16:30 Kursaal, 2 Zabaltegi-Zuzendari Berriak Silver TonguesZuzendaria: Simon ArthurJ.B. gaztelaniazko azpitituluekin.

19:00 Kursaal, 2 Zabaltegi-Zuzendari Berriak Tralas lucesZuzendaria: Sandra SánchezJ.B. gaztelaniazko azpitituluekin eta elektronikoak ingelesez.

09:30 Principal Zabaltegi-Zuzendari Berriak Silver TonguesZuzendaria: Simon ArthurJ.B. gaztelaniazko azpitituluekin.Prentsa eta Akreditatuak bakarrik. Prentsa Lehentasuna.

14:00 Principal Zabaltegi-Zuzendari Berriak Tralas lucesZuzendaria: Sandra SánchezJ.B. gaztelaniazko azpitituluekin eta elektronikoak ingelesez.Prentsa eta Akreditatuak bakarrik. Prentsa Lehentasuna.

24:00 Kursaal, 2 Zabaltegi-Perlak Et maintenant on va où?Zuzendaria: Nadine LabakiJ.B. gaztelaniazko azpitituluekin eta elektronikoak ingelesez.

20:30 Teatro Victoria Eugenia Zabaltegi-Perlak Et maintenant on va où?Zuzendaria: Nadine LabakiJ.B. gaztelaniazko azpitituluekin eta elektronikoak ingelesez.Publikoaren Kuttuna saria botua emateko Emanaldia

12:00 Teatro Victoria Eugenia Zabaltegi-Perlak Et maintenant on va où?Zuzendaria: Nadine LabakiJ.B. gaztelaniazko azpitituluekin eta elektronikoak ingelesez.Prentsa eta Akreditatuak bakarrik. Prentsa Lehentasuna.

18:15 Teatro Victoria Eugenia Zabaltegi-Perlak Martha Marcy May MarleneZuzendaria: Sean DurkinJ.B. gaztelaniazko azpitituluekin.Publikoaren Kuttuna saria botua emateko Emanaldia

16:30 Principal Zabaltegi-Perlak Martha Marcy May MarleneZuzendaria: Sean DurkinJ.B. gaztelaniazko azpitituluekin.Prentsa eta Akreditatuak bakarrik. Prentsa Lehentasuna.

23:00 Principe, 7 Zabaltegi-Perlak The Tree of Life(Bizitzaren zuhaitza)Zuzendaria: Terrence MalickJ.B. gaztelaniazko azpitituluekin.FIPRECI Sari Nagusia

22:45 Antiguo Berri, 2 Zabaltegi-Perlak L’Envahisseur / The InvaderZuzendaria: Nicolas ProvostJ.B. Azpititulu elektronikoak euskaraz.

18:15 Antiguo Berri, 2 Zabaltegi-Perlak Pina (3D)(Pina)Zuzendaria: Wim WendersJ.B. gaztelaniazko azpitituluekin.

20:30 Antiguo Berri, 2 Zabaltegi-Perlak ShameZuzendaria: Steve McQueenJ.B. Azpititulu elektronikoak euskaraz.Prentsa eta Akreditatuak bakarrik. Prentsa Lehentasuna.

20:30 Antiguo Berri, 1 Zabaltegi-Bereziak Sur la plancheZuzendaria: Leïla KilaniJ.B. Azpitituluak ingelesez eta elektronikoak euskaraz.

20:30 Antiguo Berri, 3 Zabaltegi-Bereziak Le chat du rabbinZuzendaria: Joann Sfar, Antoine DelesvauxJ.B. Azpitituluak ingelesez eta elektronikoak euskaraz.

24:00 Principal Zabaltegi-Gauerdiko Bereziak SnowtownZuzendaria: Justin KurzelJ.B. azpititulu elektronikoak gaztelaniaz

16:00 Principe, 2 Zinemira-Estreinaldiak El último paso(Azken bidaia)Zuzendaria: Enara Goikoetxea, Iurre TelleriaJ.B. gaztelaniazko azpitituluekin eta elektronikoak ingelesez.

18:30 Principe, 2 Zinemira-Estreinaldiak Nao YikZuzendaria: David AguilarJ.B. gaztelaniazko azpitituluekin eta elektronikoak ingelesez.

18:15 Antiguo Berri, 8 Zinemira-Informazio Saila Next Music Station: LebanonZuzendaria: Fermin MuguruzaJ.B. Azpititulu elektronikoak euskaraz.

18:30 Principe, 9 Culinary Zinema: Zinema eta gastronomia Mugaritz BSOZuzendaria: Felipe Ugarte, Juantxo SardonJ.B. Azpitituluak ingelesez.Inaugurazioa


Mutiloako Udalak 954.000 euroko udal aurrekontua du aurten

Mutiloako Udalak 2020. urterako udal aurrekontua onartu du. 954.000 euro izango ditu aurten. Iaz baino 378.000 euro gehiago izango ditu itsulapikoak 2020an, 2019an 576.000 euro izan baitzituen. Iñaki Ugalde alkateak adierazitakoaren arabera, jasotako diru laguntzak direla eta handitu da kopurua.

Hainbat proiektu dituzte abian: Errotatxoko eraikinean lanak egingo dira eta, besteak beste, baserribideak hobetzeko obrak egin eta langak jarriko dira. Errotatxo izango da 2020ko proiekturik edo lanik «potenteena». Hala azaldu du Ugaldek: «Honetarako laguntza batzuk jasota daude, Espainiako Ministeriotik eta baita Eusko Jaurlaritzako Kultura sailetik», babestutako eraikina baita Errotatxo.

Diru laguntzetatik, zati handi bat gari errotaren eraikinerako bideratuko dute: «2020an 80.000 euroko aurrekontua gorde da proiektu honetarako», jakinarazi du. Plantak emanda daude, barruko lanak egitea falta da orain: «Igogailua jarri behar da, isolatzeak jarri behar dira, eta elektrizitate eta iturgintza kontuak egiten hasi nahi da». Kanpoaldean ere aldaketak egin behar direla eman du aditzera: «Errota martxan dago, baina egokitzapen batzuk behar ditu oraindik».

Lanak baserri bideetan

Ez da proiektu bakarra izango. Aurrekontuaren beste partida bat baserri bideetarako gorde dute: «Baserri bideen konponketak egin behar dira; horrekin jarraituko dugu». Gehitu du baserribide horietan ere langa batzuk jarri nahi direla. Mendi publikoan lanak egin nahi ditu udalak, eta horretarako aurrekontuen beste zati bat gorde da. Bestalde, lursailen digitalizazioarekin bukatu nahi dutela adierazi du Ugaldek: «Lursail bakoitzeko mugarriak zehaztuko dira».

Gazteen ekintzetarako ere beste partida bat gorde dute: «Gazte lokalean inbertsio txiki bat ere egin nahi dugu».

Bizi Mutiloaren emaitzak

Azarotik urtarrila bitartean parte hartze prozesu bat egin zen, herrian egin daitezkeen proiektuetarako ekarpenak egin zitzaten mutiloarrek. «Orain ekarpenak jasoko ditugu, horri buelta bat eman eta herritarrei deboluzioa egingo zaie; proiektu batzuk baliteke gauzatu ezin izatea».

Badaezpada aurrekontuaren partida bat egunerokotasunean sortu daitezkeen arazoei aurre egiteko gorde da: «Herrian zerbait dagoenerako, mantenimendu kontuetarako», esan du alkateak. Festetako eta azoketarako ere beste partida bat izango dute.


Euskaltzaindia eta EAEko elizbarrutiak elkarlanean arituko dira onomastika alorrean.


Hortzak zaintzeko gomendioak

Hortzak zaindu eta garbitzeko gomendioak eman dituzte Arrasateko Hortz Klinika zentruko Berti Amozarrain eta Asun Agirrek gaur, eguaztena, Arrasate Irratian. Jatordu bakoitzaren ostean garbitzea ezinbestekoa dela diote; zepiloa hortz bakoitzetik gutxinez hamar bat aldiz pasatuz. Zepiloaren mugimendua berriz, entziatik hortzera edo gorritik txurira izan behar dela gaineratu dute adituek. Gomendio horiek eta gehiago dituzue entzungai jarraian entzungai duzuen elkarrizketan.

Gaur estreinatu dute Arrasate Irratiko Osasunaren tartea; datozen asteetan, bada, Arrasateko Adur Hortz Klinikakoen eskutik, hortzak zaintzeko gomendioak eta hortzekin lotutako beste hainbat gai landuko dituzte eguaztenetan, 11:15etan hasita. Berti Amozarrain eta Asun Agirre adituak izango dituzte aipatutako tartean berbalagun.


Santa Eskearen hotsak kale eta baserrietan

Bi talde aritu dira gaurko egunean Andoaingo baserri eta kaleetan barrena, Santa Ageda bezperako ohitura berrituz. Euriak ez die atzendu, eta kantariak umore onean irten dira kalera, aterkia esku batean eta makila bestean zituztela.

Goiburu [Argazkiak]

Larramendi Kultur Bazkuna [Argazkiak]

Goiburu auzoko biztanleak izan dira goiztiarrenak. Arratsaldeko 15:00etan abiatu dira San Estebandik, eta Txertueta, Urreizti eta Basogaineko baserrietako baserritarrei biista egin ostean, Bistaderrera abiatu dira. Goiburuko baserriak ez ezik Leizotz bailarako zenbaitetan ere egin dute erronda. Taldeak Ion Beloki bertsolaria bertso-kopletan izan du ondoan.

Larramendi Kultur Bazkunak bultzatutako bigarren taldea arratsaldeko 18:00etan abiatu da Doktor Huizi kaletik, Ramon Beraza zuzendariaren ardurapean. Euria goian behean, kantariek sendo eutsi diote kantatzeko gogoari, eta Goikoplazatik igaro ostean Zumearaino iritsi dira. Bidean Santa Ageda bezperan ohi den errepertorioa berritu dute, eta Andoainen sustraiak dituen “Otso beltza” abestia gehitu diote.


Kresal usaineko musika jaialdia

Bay of Biscay festibalean Rufus Wainwrightek, Crystal Fightersek eta Belakok joko dute, besteak beste. Izena ez ezik, kokalekua ere aldatu dute aurten, eta Bermeon izango da

Bermeoko (Bizkaia) Aritzatxu hondartzako talaiara egin du salto lehen Mundaka Festival zenak. Lekua aldatzearekin batera, izena ere berria izango du 5. aldi honetan: Bay of Biscay. Aparkaleku, kanpaldi eta irisgarritasun zerbitzuak hobetzeko asmoz egin dituzte aldaketak. Gaur hasi eta igandera bitarte egingo dute elektro swing, rock, pop eta beste hainbat musika estilo biltzen dituen jaialdia. Aurreko urteetako filosofiari eutsi nahian, aurten ere lotura hirukoitza egin nahi dute: festibalean parte hartuko duten taldeen, tokiko gastronomiaren eta kostako paisaiaren artekoa.

Wave Rave izeneko ekitaldiarekin hasiko da jaialdia. Hainbat talde ariko dira, besteak beste, Niña Coyote eta Chico Tornado, Belako eta Maren; azken horrek emango die hasiera kontzertuei. Nazioarteko taldeak ikusteko aukera ere egongo da. Dancehall eta trap estiloak nahasten dituen Bag Gyal artista madrildarraz gain, Crystal Fighters taldea ere arituko da, indiearen eta musika elektronikoaren fusioa egiten. Portugaldik etorritako Marfox DJarena izango da gaurko azken kontzertua, Afrikako erritmoak uztartuz egunari amaiera emango diona.

Biharko egitaraua Dekot taldearekin hasiko da, rock alternatiboa eta indie musika nahasten dituena. Estilo bera landuko du, haren ostean, Algel Stanich artistak. Jarraian, Txiletik etorritako Mon Laferte eta elektro swing frantsesa jotzen duen Caravan Palace taldea izango dira. Eta Fuel Fandangok hartuko du lekukoa gero, musika flamenko eta afroamerikarra pop-arekin eta elektronikarekin uztartzen dituen bikotea. Anita Parker taldea ariko da gero; orain arte bi disko atera ditu Arrasateko (Gipuzkoa) taldeak, eta elektro swinga eta musika elektronikoa uztartuz girotuko du jaialdia. Eguna amaitzeko, DJ Papaya ariko da oholtza gainean.

Etzi, The Mani-las hirukotea izango da lehenik, rocka oinarri duen hiru emakumez osatutako taldea, hain zuzen. Jarraian, hainbat musika estilo uztartzen dituen James Room eta haren taldea, Weird Antiqua, igoko dira agertokira. Rufus Wainwright artista ere izango da jaialdian: Loudon Wainweight III eta Kate McGarrigle folk artisten semea goiz hasi zen musika ikasten. 1998an bere izena daraman diskoa atera zuenetik gaurdaino, lanak argitaratzen eta kontzertuak ematen jarraitu du. Bi hamarkadako ibilbideari errepasoa egingo dio oholtza gainean.

Carlos Tarque M Clan taldeko abeslaria izango da jotzen hurrengoa, eta bakarkako bere lehen lana aurkeztuko du, Tarque delakoa. Taldearen ildo nagusiari eutsiz, rock doinuez osatutako diskoa da. Jarraian, Backyard Babies hard-rock, punk eta rock musika uztartzen dituen talde suediarraren txanda izango da. XX. mendearen amaieran egin zen ezagun, eta rock eskandinaviarraren mugimenduan talde erreferentea da. Euskal Herrian emango duten kontzertu bakarra izango da jaialdikoa. Bertan, betiko kantuez gain, aurten argitaratutako Silver & Gold diskoko abestiak joko dituzte. Hurrengoa, berriz, Peacky Joke taldeko abeslaria izango da: Lemy River. Eta bukatzeko, aurreko egunetan bezala, DJa egongo da; oraingoan, On&Onen txanda izango da.

Azken eguneko kontzertuak Lamera parkean egingo dituzte, doan. Zona Zero taldeak irekiko du egitaraua. Bermeokoa da taldea, eta 2012tik, hasi zirenetik, bi disko atera dituzte: lehena, 2016an, Sin Rumbo, eta bigarrena, berriz, Con la cabeza del revés, 2018an.

Ondoren, Sex Museum arituko da; rock psikodelikoz girotutako 30 urteko ibilbidearen ostean, joan den urtean argitaratutako diskoa joko du taldeak, Mussexum delakoa. Bukatzeko, The Bromsom taldeak emango dio amaiera jaialdiari. Euren kantuak jotzeaz gain, 70eko eta 80ko hamarkadetan nagusitutako Kool & The Gang eta Prince taldeen bertsioak joko dituzte.

Bien bitartean, gastronomiari ere erreparatuko dio festibalak, Bermeo Keep on Cooking dinamikaren bidez. Bertan, hainbat dastaketa eta azoka egingo dituzte. Gaur irekiko dute gune hori, Ugarte Anaiak txalapartariekin, Aukeran dantza taldearekin eta Crystal Fightersekin.

Informazio gehiago nahi izanez gero, jo webgune honetara:

www.bayofbiscayfestival.eus


Larunbateko Azinda Feriak borobilduko du Azaro Kulturala

Luis Ignacio Lujanbiok sifoia egiteko erabiltzen zuen tresneria plazaratuko du eta egutegia ere kaleratuko du Ezker Abertzaleak

Urteko zita garrantzitsuenetakoa izango dugu azaroko azken larunbatean, Goizuetako XI. Feri Eguna hain zuzen. Azienda, artisau eta nekazaritza produktuen postuak ikusgai izango dira goizean zehar, baita trikitilariak, joare egileak, ardi erakustaldia, zerri xangoak, sagardo egileak eta poniak ere. Gainera, aipatzekoa da, Luis Ignacio Lujanbio Etxeberriak garai batean sifoia eta gaseosa egiteko erabiltzen zuen tresneria aterako duela plazara eta duela 20 bat urtera arte nola egiten zuten azalduko du. 12:30ean aizkolariak ariko dira eta 14:30ean herri bazkaria (Txartelak Amaiarenean salgai, umeek doan, gaztetxoek 10 euro, langabetuek 18 euro eta langileek 21 euro).

Bazkal ondoren, poteo musikatua izanen da eta gauean DJ Oattolo Gaztetxean. Beraz, giro ederra nagusi izango da azaro kulturaleko azken hitzorduan.


Basoaren egunaren harira Bertizen egindakoaz mintzatu gara antolatzailekin.


Kirola nagusi, Berriatuko Aitxe Kutzeko jaietan

Asteburua kirol ekimenez beteta izan dute berrituarrek. Aitxe Kutzeko jaiak direla eta, kalera irten dira adin guztietako bizilagunek parte hartu duten probak bertatik bertara ikustera, lagunak animatzera edota apustuak egitera.

Goizeko mezaren ostean pentalon desafioa izan dute ikuskizun nagusia. “Datorren igandean egingo duten Euskal Herriko Pentalon Txapelketaren entrenamendu gisa”, Xabier Zalduak eta Luis Txapartegik aurrez aurre neurtu zituzten indarrak. Txapartegik abantaila hartu zuen harri-jasotze eta giza probetan, baina pixkanaka-pixkanaka Zalduak martxa hartu eta korrika saioan desafioa irauli zuen.

Ikusle izatetik partaide izatera igaro ziren arratsaldean herritarrak. Izan ere, kuadrilen arteko IX. Bizikleta Desafioa lehiatu zuten 38 txirrindularik. Berriatuko kostari buelta ematea zen erronka, eta “askok lagunartean ondo pasatzeko helburua” izan bazuten ere, “irabaztera atera ziren beste hainbat”. Ander Txakartegi, azken lau urteetako garailea, ezin izan zen bostgarrenez nagusitu, 16 urteko Egoitz Aranzetak esprintean menderatu baitzuen: “Bizikleta bateko tartea atera zion”. Urtero indarra hartzen ari den jarduera da kuadrilen arteko bizikleta desafioa, eta Jon Arriola alkateak adierazi bezala, “herrian txirrindularitzarekiko dagoen zaletasunaren isla da”. Emakumezkoen parte hartzea gehitzen doala gaineratu du, aurten bizikleta gainean sei aritu direla esa du. “Udane Bilbao izan da lehena helmugara iristen”.

Parrillada Berriatuan. Argazkia: Berriatuko Udala

Iluntzean Urepel plazan Goxalde elkartearen laguntzagaz parrillada herrikoia prestatu zuten. Sardinak eta okela errea, sagardoa, txakolina… dastatzeko batu ziren berriatuarrak.

Domekan, bestalde, gaztetxoenen txanda iritsi zen. 2 eta 12 urte bitarteko 46 neska-mutil aritu ziren duatloian herriari bueltak ematen, eta ostean, beraientzako prestatutako jolas-gunera joan ziren jaiak ospatzen jarraitzera. Eguerdian, Arriola Jatetxean elkartu ziren bizilagunak, “betidanik herrian izan dugun ohitura” mantenduz.

Datorren zapatuan [irailak 21] 37. Aitxe Kuz Txirrindulari Saria lehiatuko dute kadeetek arratsaldean, baita Juan Luis Kanterape Memoriala ere.


Igartza Musika zikloa badator

Igandean hasiko da Lucia Gomez mezzosopranoaren eta Gerardo Rifon organo jotzailearen kontzertuarekin. Ekainera bitartean 13 kontzertu eskainiko dituzteBeasaingo udal gobernu berriak «kulturaren eta musikaren aldeko apustu sendoa» egin du legealdi honetarako. Bide horretan, lehenengo urratsa Igartza Musika zikloa osatzea eta aurkeztea izan da. Musika Eskolako Arantxa Gastesi eta Xabier Sarasola musika irakasleak dituzte lan horretan bidelagunak.Arantxa Gastesiren esanetan, orain arte Beasainen musikaren arloan antolatu eta egin dena aztertu eta berriak gehituz, egitarau bateratu bat sortu dute Igartza Musika zikloarekin. Bi irizpide hartu dituzte kontuan pro- gramazioa osatzeko. Batetik, bertako musikariei garrantzia ematea. «Bertako esaten dugunean, Beasaingoak eta Euskal Herrikoak esan nahi dugu», zehaztu zuen Gastesik. Eta bigarrena, estilo desberdinetako emanaldiak antolatzea.Ekainera arte 13 saioXabier Sarasolak zehaztu zuenez, «hasierako asmoa kontzertuak hilabete bakoitzeko hirugarren igande iluntzean antolatzea zen, baina musikarien agendak ez dira errazak izaten eta ez da posible izan».Emanaldi gehienak Igartzan izango dira, 19:00etan; dohainik. Ekainera bitartean, hamahiru kontzertu programatu dituzte guztira.Igandean, Ahotsa eta Organoa kontzertua eskainiko dute Lucia Gomezek eta Gerardo Rifonek. 1700-1800 urtetik XX. menderarte musika eskainiko dute.Egokitzapenak eta bekaKontzertuen kalitatea bermatzeko hainbat inbertsio egingo dituzte Igartzako jauregian. Besteak beste, pianoa erosiko dute eta argiterian ere egokitzapenak egingo dituzte.Igartza Musika Beka sortzeko asmoa ere badute, sormen ekintzak laguntzeko.


Urrutikoetxea 4½ko finalean da, partida guztiak irabazita

22-11. Erraz irabazi dio Mikel Urrutikoetxea zaratamarrak Onaitz Bengoetxeri 4½ko finalerdian. Txapelketan partida guztiak irabazi ditu Urrutik. Finala Altuna IIIren kontra jokatu du azaroaren 19an Bilboko Bizkaia Frontoian, 18:00etan. Aurreko partidan, Mikel Larunbe galdakoztarra arituko da Arteagarekin, Jaka eta Rezustaren kontra. Estelarraren ostean, Agirre eta Ibai Zabala izango dira Dario eta Erostarberten aurka.

Aipatzea, Urrutikoetxeak eta Altunak dagoeneko elkarren kontra jokatu dutela aurtengo txapelketan. Izan ere, ligaxkako lehen partidan 22-12 gailendu zitzaion Mikel Jokini. Ordutik baina Altuna IIIak hobera egin du eta finalerdian 22-12 irabazi zion atzo Aimar Olaizolari, erakustaldi ederra burutuz.


San Prudentzio jaiak 2016

San prudentzio 2016 from Anboto Komunikabideak

Traña-Matienako San Prudentzio jaietako gehigarria.


NBEk 'ekintza zehatzak' eskatu ditu Libiako egoerari aurre egiteko

- Boteretik kentzeko saiakerak zapuzteko eskatu die libiarrei Gadafik.- Gadafiren armada tiroka hasi da Tripoliko manifestarien aurka.- Libiari zigor berriak ezarriko dizkiote EBk eta AEBek.

Nazio Batuen Erakundeko (NBE) Segurtasun Kontseiluak premiazko bilera egin du Libiako egoera aztertzeko eta "neurri zehatzak hartzeko", Ban Ki-moon NBEko idazkari nagusiak jakinarazi duenez. Odola isurketa geldiarazteko "neurri irmoak" eskatu dizkio Ban Ki-moonek Nazioarteari.

"Datozen orduak eta eginak erabakigarriak izango dira Libiarentzat", esan du. Ildo horretan, baliteke Libian milaka lagun hil izana, Ban Ki-moonek adierazi duenez.

NBEko idazkari nagusiaren hitzetan, nazioarteko erkidegoaren betebehar nagusia "zibilen babesa lortzea" da.

Era berean, Ban Ki-moonek Libiako erregimenaren aurkako "zenbait ekintza" kontuan izateko eskatu dio Segurtasun Kontseiluari; besteak beste, zigor ekonomikoak (ondasunen izozketa), Libiako erregimeneko buruei herritik ateratzeko debekua edo armen blokeoa.

Libiaren kontrako zigor berriak adostu ditu EuroparBatasunak (EB), besteak beste, erabateko arma-blokeoa eta Gadafifamiliaren ondasunen izoztea, Alemaniako Gobernuak jakitera eman duenez.

Alemaniako Atzerri Ministerioaren arabera, Estatu kide guztiek adostu dute zigorra eta datorren astean onartuko dute formalki.

Aldebakarrekozigorrak ezarriko dizkiote AEBek Libiari, eta nazioarteko zigorrakkoordinatzen saiatuko da, Etxe Zuriak iragarri duenez.

Tiroak manifestarien aurka

Muamar Gadafiren indarrak tiroka hasi dira Tripolin manifestarien aurka, eta zenbait atxilotu izan dira, Libiako Gazteen Mugimenduak Twitterren jakinarazi duenez.

Mugimendu horren arabera, "su erreala erabiltzen ari dira". Era berean, gomazko pilotak eta gas negar-eragilea erabiltzen ari direla salatu dute.

Bestalde, Saif al Islam Gadafiren semeak negoziatzeko prest dagoela esan du, eta larunbatean su-etena lortzeko terroristekin akordio batera heltzea espero duela gaineratu du.

Gadafiren agerraldi berria

Boteretik kentzeko edozein saiakera zapuzteko eskatu die bere jarraitzaileei Muamar el Gadafi Libiako buruzagiak, Italiako kolonizatzaileei eta AEBetako bonbardaketei "herri bezala eutsi" zuten moduan.

"Libia defendatzeko presta gaitezen, petrolioa defendatzeko presta gaitezen. Herri armatuarekin irabaz dezakegu", adierazi du Gadafik Plaza Berdeko harresi batean, Tripolin.

"Herri armatu gisa garaipena lor dezakegu", gaineratu du Gadafik txano bat buruan, mikrofonoa ezkerreko eskuan eta eskuin ukabila altxatuta zuela.

"Bizitza harrotasunez bizitzeko eskatu die" gazteei Gadafik, "dantza egin eta abes dezaten".

"Gadafi agurtzera etorri zaizue, nahiz eta Gadafi presidente edo errege ez izan eta pribilegiorik ez gozatu", erantsi du Libiako buruzagiak ehunka jarraitzaileen aurrean.

"Maite ez didan herriak ez du bizitzea merezi"

"Jendartean nago Tripolin, eta maite ez didan herriak ez du bizitzea merezi", adierazi du diktadoreak.

Libiarren adorea "gero eta indartsuagoa da", europarrenarekin eta estatubatuarrenarekin alderatuta.

"Herri honekin, gogo handiarekin, edozein saiakera menderatuko dugu, Italiako kolonizatzaileak eta AEBen erasoak menderatu bezala", errepikatu du Gadafik.


[Argazkiak eta bideoak] ‘San Juan’ baleontziak badu lehengaia

Idiak, gurdiei tiraka, San Pedroko kaleetatik.

Iritsi da Gurdi Bidea helmugara, Albaola Itsas Kulturaren Faktoriara. Quintanar de la Sierra herriko (Burgos, Espainia) kideek aspaldiko erara ekoitzitako alkitrana edo egur-mundruna badu San Juan baleontziak. XVI. mendean Red Bayn hondoratu zen ontziaren erreplika eraikitzeko beste lehengai bat badute Albaolan. Ehunka lagunek lagundu dute gaurko azken etapan, Donostiatik San Pedrora. Gaur ere, idiak gurdiei tiraka, alkitranez betetako gurdiei bidea emanez.

Abuztuaren 31n hasi zen Burgosen Gurdi Bidea. Hain zuzen, alkitran hori Burgostik Pasaiara ekartzeko egitasmoa izan da, 18 etapa eginez handik hona. Bide luzea, baina gozagarria. Amets Arzallusek ondo aski laburtu du egitasmoa gaur Albaolan segizioari egin dioten harreran (bideoan).

Arzallusen aurretik Pasaiako nahiz Quintanar de la Sierra udaletako buruek hitz egin dute, alegia, Izaskun Gomez eta Yasmina Lozano alkateek. Biek ala biek nabarmendu dute egitasmoa aberasgarria oso izan dela bi herrientzat. Egunotan martxak egin duen bidea esanahi handikoa dela esan du pasaitarrak, elkarlanaren, historiaren, eta herriak elkartzen dituen kulturaren aldeko ekintza izan delakoan. Gomezek harago joatea erabaki, eta esan du bideak “zuen basoak eta gure badia, zuen labeak eta gure ontziolak” batu dituela, “eta hori ez da oraingoa, aspaldikoa baizik. Nor garen ez dugu ahaztu behar, izan ginena oroituz”.

Lozano burgostarrak, hunkituta arras, esan du etxean bezala sentitu dela Pasaian. Quintanar de La Sierraren izenean eskerrak eman dizkie Albaolako kideei, “liluragarria izan da hau guztia. Gogoratzekoa”.

Xabier Agote Albaolako kideak bere hizketaldian esker on hitzak izan ditu egitasmoa ahalbidetu duten guztientzat eta gaurko ekitaldiaren partaide izan direnentzat “hau zuena da. Horrelako egitasmoak aurrera eramatea lortzen da jende askoren eta erakundeen laguntzari esker. Bertako erakundeak buru-belarri daude gurekin. Hori da behar genuen laguntza. Duela urte batzuk amets egiten hasi ginen gure arbasoen historia kontatzeko balioko zuen egitasmo batean. Gaurkoa da horren beste seinale bat”.

Busgoskoek bakarrik ez –hamarnaka etorri dira Pasaiara–, Galesko Newport herriko kideek ere egon nahi izan dute Pasaian, euren bandera eta guzti.

Hizketaldiak eta agerraldiak bukatuta, denek ala denek bazkaria egin dute Itsas Kulturaren Faktorian, nekeak kentzeko. Historia berreskuratzeko eta zabaltzeko, eta horri balioa emateko egitasmoetaz hitz egin dute mahaiean ziur asko pasaitarrek, burgostarrek, eta galestarrek.

Bien bitarean, San Juan baleontziaren eraikuntzak aurrera jarraituko du, Gurdi Bideari esker.


DIAko langileek gaur, greba

DIA supermerkatuetako langileek greba eguna dute gaur, baldintza hobeak eskatzeko, eta gauzak konpodu ezean martxoaren 11tik aurrera greba mugagabeari ekingo diote. Gipuzkoa eta Bizkaia osora zabaldu da deialdia eta horrek Hernani eta Astigarragako supermerkatuetan du eragina.